text:
BOOSHI WEVER (UPP): E "AFSCHEIDBELEID" DI ANDIN BIKKER A BIRA UNO SIN GEVOEL!
Nos por a tuma nota cu e despedida di Andin Bikker como minister ta tuma lugar bou di un capa di hopi "sentimento”. E cambio repentino di e Minister a cay manera un baño di awa friu, pasobra pa casi 4 aña, aparte di a hiba un maneho anti-Arubiano, e Minister a luci pa un maneho sin pia y sin cabez y sin ningun tipo di "sentimento " pa e pueblo ni tampoco pa e departamentonan cu ta cai bao di su encargo. Awor cu e falta menos di 2 siman pa su "reinado" termina, e kier haci saltonan mortal pa purba di cumpli cu su "friends & family" y trata na drecha su mal imagen cerca nos pueblo.
Como minister demisionario y un gobierno nobo ey mes tras di porta, diripente ela haya sa cu e.o. Brandweer mester di auto y kier a bay pidi "gevoelens" di Parlamento "vooruitlopend" riba e aprobacion di e presupuesto 2021. For di e carta cu ela manda Parlamento nos por a saca afo cu e tin intencion atrobe pa NO bay den e proceso di un Destaho Publico.
Tambe a pidi "gevoelens" pa un "investering" cu pa colmo NO ta presupuestá mes, cu tambe ta mustra cu lo no ta bay tin un Destaho Publico. E modus operandi aki, di NO bay Destaho Publico ta parce cu a bira un mal custumber cu a ser tuma over di e gobierno anterior di AVP.
E "cherry" riba e bolo di su "gevoelens" como despedida ta e compra di e "SUPER DELUX FORD RAPTOR" pa Guarda nos Costa. E prome pregunta cu ta bin den mente ta KICO un "Guarda nos Costa", cu ya desde 2018 solamente tin e autorisacion pa transporta ilegalnan y/o indocumentadonan, ta haci cu pick-upnan "fancy" asina? Ta ken kier core haci luho den nan? Mas logico lo tabata ta pa cumpra un Van Super Delux.
Un otro pregunta ta cu si mas oferta a ser pidi? Ta necesario pa cumpra pick-upnan "fancy" asina di un balor di mas di 150.000 florin cada uno? Segun informacion esakinan a wordo cumpra cu placa cu Hulanda a pone disponibel. E instancia local Buro Rampenbestrijding Aruba, cu ta esun responsabel pa administra y acorda tipo di inversionnan asina, a duna su aprobacion? Si esaki ta e caso, na Aruba no tin autonan di mesun categoria na un prijs di p.e. di 50.000 florin? Si esaki ta e caso dicon a bay over na compra di 2 vehiculo "fancy" cu ta costa 3 biaha mas? Mesun preguntanan aki lo wordo haci na instancianan Hulandes pasó nos no por sigui tolera pa tipo di compranan inecesario y sin ningun tipo di destaho ta wordo haci, particularmente cu awor tin yen di medida na caminda pa cumpli cu e mesun propositonan Hulandes.
Esaki ta un ehempel clasico di "NEPOTISMO" na unda 2 siman prome cu un Minister baha na awa, kier complace cu algun compinchi di dje! Esaki ta INTEGRO?
Un apelacion ta bay na e Minister Presidente demisionario pa no acepta esaki pasó nos no por acepta cu un biaha mas cara di Aruba ta wordo poni na berguensa. Tambe nos ta adverti e partidonan cu ta formando gobierno nobo y cu lo tin intencion di duna sosten, y cu tin INTEGRIDAD skirbi na grandi, pa repasa e casonan aki di nobo. Ya cu parce cu no ta cumpliendo aki cu ningun clase di Bon Gobernacion. No ta pasó un Minister su "gevoelens" ta asina fuerte pa motibo di su despedida mester comete actonan cu NO ta integro. Ta tipo di maneho asina pueblo di Aruba a rechasa y cu a pone cu Hulanda no tin confiansa mas den gobierno cu a pone cu e gobierno a firma e acuerdo traicionero y strangulante riba "black-friday" aña pasá!!


c: text/html

text:
Panama – E instututo di Deporte Panameño, a informa cu Panamá a wordo designa como e sede di e 19 Weganan Centroamericano y di Caribe 2022, despues cu formalisa e contractnan cu e Organisacion Deportivo Centroamericano y di Caribe.
E contract a wordo firma pa e presidente di Odecabe, Steve Stoute; e alcalde di Panamá, José Blandòn; e presidente di Comité Olímpico di Panamá ( COP), Camilo Amado y tambe e presidente di e Comite Organisador Henry Pozo.
E ciudad di Panamá lo ta pa di tres biaha den historia, sede di e weganan despues di organisa e di cuatro edicion na 1938 y e di 11 na 1970.
Un total di 38 nacion miembro lo participa na e weganan di Odecabe, nan lo competi den 50 disiplina y 39 deporte.

robotstxt: allowed

filter: keep


text:
Tur kliente ku ta inskribí pa un tereno di Gobièrnu, por subi riba Mi Domeinbeheer pa mira nan datonan registrá na Domeinbeheer.
DATONAN DEN MI DOMEINBEHEER
Den Mi Domeinbeheer kada kliente por mira e siguiente datonan:
- nòmber
- adrès
- number di telefòn
- fecha di registro pa tereno
Ta pidi kada persona pa kontrolá e datonan aki. Ta posibel pa hasi korekshon den sierto dato registrá.
SUBI MI DOMEINBEHEER
Pa subi Mi Domeinbeheer, mira e datonan personal i kaminda ta nesesario hasi korekshon den e sistema, mester di:
- un username
- un password
Kada persona por tuma e username i un password na bali di Sentro di Servisio di Domeinbeheer. Pasa en persona na Sentro di Servisio ku un sédula, reibeweis òf pasport válido.
Pa log in den Mi Domeinbeheer por klek aki.


text:
Aksidente di tráfiko ku herido.
KOMUNIKADO DI PRENSA 337/ 2021
4 òktober 2021.
Aksidente di tráfiko ku herido.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 4 di òktober 2021 alrededor di 13.31’or, Sentral di Polis a haña informashon di un
aksidente di tráfiko ku a tuma lugá riba Kaminda Rignald Recordino.
E unidat ku a yega na e sitio a topa ku dos vehíkulo ku a aksidentá.
For di investigashon ku polis a hasi na e sitio a resultá ku un di e vehíkulonan a bai pasa e
vehíkulo ku tabata kore su dilanti i a topa ku un vehíkulo ku tabata bini for di dirèkshon
kontrali i a dal den esaki.
Debi na e impakto, un di e vehíkulonan a bòltu.
Ku yudansa di brantwer a saka 3 di e víktimanan ku tabata pegá den nan vehíkulo.
E okupantenan a risibí leshonnan na diferente parti di nan kurpa.
Ku Ambulans a transportá kuater víktima pa departamentu di emergensia di C.M.C. pa mas
tratamentu médiko.
Departamentu di Tráfiko ta kontinuá ku e investigashon.


text:
Savaneta – Diabierna marduga despues cu informacion a drenta cu, ta un Nissan Skyline lo tawata esun envolvi den un kiebro y ladronicia na Kinppo Supermarket. Polis ta spot e auto den Brazil.
Pero esey tawata pa un momento breve, paso e auto a hisa velocidad y bay.
Un rato despues polis ta bolbe topa cu e auto ariba caminda di Yara.
Aki un biaha mas ta hisa velocidad y bay, coriendo masha irresponsabel treciendo trafico den peliger.
Polis a start un persecusion, e auto a drenta e caminda pa veld di San Luis. Den e stof cu lanta e chauffeur a baha for di auto, lagando un dama pasahero.
Na e sitio polis ta detene e dama, pero e chauffeur mes a perde den e scuridad. E dama a wordo hiba warda y e auto tambe a wordo confisca.


text:
Presidente di Staten ta reconoce… Cu mocion ta invalido…?
Ora nos a kere cu e asunto di e retiro di e ministro encarga cu entre otro Infrastructura a termina, y cu gobierno lo...
Pone enseñansa publico na distancia di politica
Un paso logico? Nos ta keda den e dianan aki den e tema di tarea o funcion publico cu si of no mester ta bao...
Seguro medico general cuestion di civilisacion, pero no exagera
Actualmente nos por presencia un debate feroz tumando luga na Merca tocante e anulacion o reemplaso di e seguro medico general conoci como ‘Obamacare’....
Corsou a firma… Y anos, kico ta warda…?
Ayera a tuma lugar firmamento di e promer acuerdo entre un isla autonomo den Caribe y Hulanda, pa duna contenido y forma na e...
Bon gobernacion ta cuminza… Unda nepotismo ta termina…?
Proximamente nos parlamento lo por a trata e rapport encuanto e bochornos maneho di gobierno anterior den Refineria di Aruba NV, si lo tabatin...
Aruba cu avance y retroceso na Hulanda…
E asuntonan interesante y importante den e dianan aki ta tumando luga na Den Haag. Prome tabatin e encuentro di cada seis luna di...
Nos heroenan… Merece mas cu otronan…?
Nos situacion den e crisis aki ta na punto di tuma un rumbo no desea. Mientras cu den e promer dianan despues di e...
Nos mester resolve problema financiero? Trabao caritativo ta substitui gobernacion
Ta mustra positivo ora bo lesa cu fundacion pa Reclassering ta bay haci un proyecto pa hoben delincuente, pero cu ayudo di nos... En...
Sinterklaas ta tempran e aña aki
Pero economia a crece pa paga e cos aki? Den un rueda di prensa un poco sorpresivo, gobierno a etala tur e beneficionan di fin...
Digitalisacion sin reorganisacion… O reorganisacion sin digitalisacion…?
Pa coalicion actual, innovacion ta un tema importante. Esey ta di aplaudi pasobra ta algo cu ta haci falta. Den e cuadro aki nos...


text:
Asociacion Scouting Aruba ta sostene y comparti e sentimentonan den comunidad di Aruba
Asociacion Scouting Aruba ta sostene y comparti e sentimentonan den comunidad di Aruba relaciona cu casonan di abuso di mucha riba diferente plano
Scouting como organisacion hubenil na Aruba tin un trayectoria di mas di 90 aña sirbiendo e comunidad Arubano pa medio di gruponan den practicamente tur districto. Scouting Aruba a nace 20 aña pasa despues cu e gruponan individual a dicidi pa uni bou di un solo maneho centralisa y plataforma pa intercambio y calidad. Na aña 2017 Scouting Aruba, cumpliendo cu tur exigencianan, a bira miembro formal di e Organisacion Scout Mundial (WOSM) caminda mas di 170 pais ta miembro y tin participacion den e maneho di e movemento scout mundial.
Mundialmente y aki na Aruba sigur, Scouting ta den desaroyo continuo como movemento cu enfoke riba educacion conforme reglanan y procedura di nos organisacion madre, caminda nos ta crea ambiente sigur (safe) pa nos muchanan y hobennan ta protehi durante actividadnan scout. Na nivel mundial WOSM a presenta tur su organisacionnan nacional e programa cu yama “Safe from Harm”, cual ta wordo implementa y re-evalua continuamente door di e diferente gruponan scout afilia na Scouting Aruba.
E programa aki ta ekipa nos lidernan cu e conocemento adecuado pa por reconoce y atende cu señalnan di abuso o peliger (riesgo) bou di mucha y hobennan. Nos ta referi aki na abuso o peliger den tur forma, sea sexual, fisico, negligencia, bullying, descriminacion, mal nutricion, exploitacion etc. Tambe pa por planea medidanan di seguridad den tur nos encuentronan regular, campamento, eventonan den naturalesa, riba lama y international.
Como organisacion responsabel directiva actual sinta desde aña 2019 a intensiva e maneho cu cada lider, miembro (mucha y hoben) y/o mayor cu experencia o constata señal di abuso den cualkier forma manera ariba menciona mester raporta esaki inmediatamente y directamente na e autoridadnan competente di Cuerpo Policial di Aruba cual ta departamento di Jeugd en Zeden Politie. Tambe pa notifica directiva di Scouting Aruba asina cu e keho ta entrega. Na momento cu Scouting Aruba wordo acerca siguramente nos lo duna tur cooperacion na autoridadnan competente pa atende cu cualkier caso y alavez lo nos mustra nos pleno sosten y convivencia na cualkier victima di posibel abuso.
Internamente mas cu claro tambe directiva tin su maneho pa atende cu miembrecia di e lider envolvi caminda despues di brinda e derecho fundamental di wordo scucha, e proceso di suspencion pendiente investigacion hudicial y terminacion di miembrecia di acuerdo cu nos reglamento interno lo tuma lugar si resulta cu tin prueba o indicacionnan palpabel cu algo fuera di luga o criminal a tuma lugar.
Scouting Aruba ta reitera su compromiso pa crea ambiente sigur pa tur participante y lider. Asina pa medio di e programa scout por sigui educa hubentud di Aruba pa bira ciudadanonan ehemplar y responsabel pa nos comunidad y finalmente prepara nan pa bira nos futuro lidernan. Comunidad y specialmente mayornan por tin e confiansa cu Scouting Aruba ta practica loke e ta bisa y sigur lo actua na momento cu cualkier caso bini na nos conocemento. Proteccion di nos miembronan ta nos prome prioridad.


text:
BISHITA DI PREMIER WEVER-CROES NA DEPARTAMENTO DI RELACIONNAN EXTERIOR
Diahuebs 4 di februari, Prome Minister Evelyn Wever - Croes a haci un bishita na Departamento di Relacionnan Exterior (Directie Buitenlandse Betrekking) cu ta un di e departamentonan cu ta resorta bou di su Ministerio. E departamento ta encarga cu maneha e relacionnan exterior y ta e conexion entre Gobierno di Aruba y demas Paisnan.
Departamento di Relacionnan Exterior ta hopi crucial pa locual ta tratadonan y cooperacion entre diferente Pais pa loke ta e relacionnan multilateral cu instancianan manera Nacionnan Uni. Ademas, nan ta haci un trabou excelente den conseha Gobierno den pasonan cu mester wordo tuma specialmente pa fortifica e relacionnan exterior. Y pa ta alerto tambe riba kico ta sosode den e area.
E departamento ta hunga un rol hopi importante pa locual ta trata e situacion cu Venezuela, e relacion entre Aruba y Venezuela y negociacionnan den cualkier ambito cu tin cu Venezuela. Pa loke ta trata relacionan cu kier tin cu Paisnan cu por desaroya nos economia (handels relaties) pa Aruba, Colombia ta prominente riba e lista. Merca tambe ta hopi importante y aworaki a cuminsa sondea posibilidadnan pa traha hunto cu Surinam, Prome Minister a duna di conoce.
Prome Minister Wever - Croes durante e bishita a wordo poni na altura di tur trabou cu ta wordo haci y a saluda tur esnan cu tabata trahando. E trahadonan tambe a keda contento cu e bishita y a hasta comenta cu nan no a haya bishita di niun Minister of Prome Minister den e ultimo añanan y nan ta aprecia e bishita.
‘Na fin di dia, ora cu un Gobierno mester atende cu crisis manera tur e crisisnan cu mester atende, social, financiero, crisis di Venezuela y aworaki e crisis di Corona. E ta hopi importante pa bo por depende di e departamentonan di Gobierno cu ta sigui conseha bo y prepara bo pa e decisionnan cu mester wordo tuma,’ Premier Wever - Croes a termina bisando.


text:
Oranjestad – Tur hende mester compronde bon cu awo tin un Parlamento nobo y parlamentario Alan Howell no tey pa haci pret. Haci investigacion ta mi cuki y ken cu faya ta haya. Pueblo mester compronde na un manera hopi cla pakico nos pais ta den e situacion financiero critico al momento y pakico ta hayando 2.5% den pueblo su body. Ta pa via cu gobierno anterior a horta pueblo na un manera mahos. Robin Hood tabata horta di e rico pa hiba pa e pober. Pero Benny Hood ta horta di e pueblo hiba pa e rico”, Parlamentario di POR Alan Howell a expresa dialuna mainta durante un encuentro cu prensa unda el a presenta documentonan cu ta mustra con ex minister tabata deal cu placa di pueblo, inclusive riba dia di eleccion.
Negociacion tipo Legal Gangster ta loke Benny Sevinger a haci net prome cu el a baha como minister, desgraciando mas ainda nos pueblo. Esaki ta e practicanan di gobierno anterior cu a conduci na e situacion critico den cual nos ta awendia. Ta asina cu Benny Sevinger a duna Aruba Villas N.V. un conseho pa traha un local na Barcadera y cu el lo bay huur esaki for di nan.
E tereno no ta sigur ainda, pero no lo ta nada straño cu esaki tambe lo a wordo geregeld door di e propio Sevinger.
E excusa di Sevinger pa huur e local aki ta cu edificio bieu di DTI ta mucho chikito y cu mester muda pa uno mas grandi, pero hilaridad di bida ta mustra net lo contrario. Gobierno tabata paga un suma di Afl. 49,510.- pa luna pa un total di 2300m2. Awo pueblo di Aruba mester paga un suma di Afl. 67,752.- pa luna pa un total di 1882m2. Es decir ta pagando casi 20 mil Florin mas pa luna pa un area mas chikito.
Loke ta haci e situacion peor ta cu Sevinger dia 21 di september, un dia prome cu eleccion ta duna opdracht pa su management team di DIP traha un contract y dia 22 di september, dia di eleccion e ta firma e contract di huur. Contract anterior tabata di 2 aña y esun di 22 di september a firme pa 5 aña, marando e gobierno nobo na un suma asina halto pa luna.
Documentonan ta mustra cu Benny Sevinger a wordo conseha pa no haci esaki, pero el a prefera di beneficia Aruba Villas N.V. lubidando cu ta interes di pueblo e mester a salvaguardia!


text:
7 motibo pa laga Pueblo eligi su Gabinete
Hopi ciudadano ta na fabor di un cambio den nos sistema democratico cu lo duna Pueblo e poder pa eligi Parlamento y un (minister-)presidente den eleccionnan separa. Den e articulo aki lo presenta (en corto) un proposicion concreto pa eleccionnan separa, y lo compara esaki cu nos sistema actual.
Proposicion
- Pueblo ta eligi su Parlamento y Gobierno (gabinete di ministernan) den eleccionan separa.
- E termino pa cada parlamento y gabinete ta keda cuater aña.
- E eleccionnan ta tuma luga dos aña for di otro. Por ehempel: na 2021 eleccion parlamentario, na 2023 eleccion pa Gobierno, 2025 Parlamento, 2027 Gobierno, etc.
- Pa e eleccion pa eligi un gabinete, politiconan tin cu forma nan posibel gabinete di antemano y presenta nan mes como un lista cu ta un posibel gabinete. Pues cada lista lo tin 7 pa 9 candidato di posibel ministernan cu hunto lo forma e gabinete cu lo goberna, si nan gana eleccion.
- Pueblo ta vota pa un lista, no pa candidato. Pues como votado bo ta kies cua di e posibel gabinetenan (den su totalidad) bo kier pa goberna nos pais.
- Si ningun di e listanan logra mas cu 50% di e votonan, lo bin un di dos rond di votamento entre e dos partidonan cu a logra mas hopi voto den e prome rond. Pues ningun gabinete por goberna sin a haya mas cu 50% di e votonan, sea den e prome of di dos rond di votamento.
7 motibo cu esaki lo ta miho cu nos sistema actual
Menos tempo perdi
Actualmente, ora mester forma un coalicion, e tempo di negociasacion entre partidonan formando un coalicion por tuma hopi tempo. Durante e tempo aki, un gabinete ‘bieu’, cu usualmente a perde sosten di Pueblo, ta keda goberna den forma demisionario. E tempo sin un gobierno legitimo cu tur autoridad di tuma decisionnan, ta tempo perdi pa loke ta trata implementacion di proyectonan nobo, ideanan nobo y progreso en general.
Si Pueblo por vota pa su gabinete den e forma proponi, e lista di gabinete cu gana por cuminsa goberna riba termino corto.
Stabilidad
Ta posibel cu coalicionnan ta wanta cuater aña, pero ta comun cu esaki no ta e caso. Esaki ta un motibo principal cu hopi coalicion ta wordo considera gabinetenan fragil. Si Pueblo por eligi un gabinete cu ya caba a bay eleccion como 1 team y ya caba a formula nan plan di gobernacion, e chens ta grandi cu lo tin mas stabilidad den gobernacion.
Biña sin awa
Actualmente, ora partidonan mester forma un coalicion, nan tin cu tira (hopi) awa den biña y keda sin ehecuta (gran) parti di nan programa di campaña. Pues nan no lo cumpli cu tur loke nan a campaña cun’e. Si bo a vota pa partido X paso bo ta ful di acuerdo cu 10 di nan puntonan den nan programa, ora di forma un coalicion probablemente nan no lo por cumpli cu tur e puntonan cu a convence’bo pa vota pa nan. Bo por wak e partido cu bo a vota p’e goberna cu un partido cu bo no kier na mando di bo pais. Den tiki palabra: bo no ta haya loke b’a vota p’e.
Cu e sistema proponi, tur hende por sa di antemano kico nan voto pa cada lista di gabinete lo significa, y e posibel gabinetenan no tin mester (y no tin excuus) pa tira awa den biña. What you see is what you get.
Esaki tambe lo por preveni e custumber di varios partido pa priminti ‘cielo y tera’ durante eleccion, sabiendo cu nan toch no lo ‘mester’ cumpli cu tur cos, mientras e ta duna partidonan cu si ta sincero un chens pa ehecuta nan plan completo.
Legitimidad democratico
Bou di e sistema proponi, cu Pueblo mes ta eligi su gabinete, y Pueblo sa di antemano ki gabinetenan nan por haya y con e programa di gobernacion lo ta (sin awa den biña), nos lo tin un gabinete cu un nivel halto di legitimidad democratico.
Actualmente, un mayoria den Parlamento, hasta un mayoria ficticio, por pone ken cu nan kier como minister. No ta importa si e persona tin 10.000 of 0 voto. Pueblo lo mester warda y wak ken e partido(nan) ta dicidi pa pone como minister.
Tin un dicho conoci ta bisa cu ‘Pueblo ta haya e gobierno cu e merece’. Pero na Aruba di baina nos ta haya e Parlamento cu Pueblo a escoge, y hasta por goberna bou mayorianan ficticio caminda mayoria votado no a vota pa esnan cu e mayoria den Parlamento. Legitimidad democratico sigur ta algo cu mester mehora, y e sistema proponi ta un di e formanan cu por percura pa esaki.
Mas oportunidad pa Pueblo laga su voz resona
Actualmente Pueblo por vota un biaha den cada cuater aña. Ora Pueblo por vota mas lihe, ta paso gobierno a cay. Cu e sistema proponi, Pueblo lo por vota cada dos aña; pa eligi Parlamento y dos aña despues pa eligi Gobierno, etc. Esaki ta duna Pueblo e oportunidad pa dirigi e rumbo di nos pais cada dos aña, aumentando e influencia y rol di Pueblo den nos democracia.
Un Parlamento mas fuerte cu ta percura pa miho checks and balances
Actualmente nos ta eligi un Parlamento, y un mayoria den Parlamento ta aproba un gabinete. E gabinete usualmente ta consisti di e ‘top’ di e partido, y e fraccion mayoritario den Parlamento mester controla su coleganan di partido cu hopi biaha tin mas di bisa den nan partido. Mastanto ta e (‘top’ di) partido ta dicidi riba gobernacion, no Pueblo y no Parlamento. Nos ta haya situacionnan cu esnan cu mester controla e ministernan ta depende riba e mesun ministernan pa mantene un luga den e partido. Kisas paso e ta custumber, y e pensamento cu “ya, asina nos sistema ta y nos no conoce otro sistema den reino Hulandes” ta pone hopi hende keda sin realisa e conflicto obvio den nos sistema, cu ta debilitando un miho funcionamento di nos checks and balances pa decadas.
Esaki lo ta diferente bou di e sistema proponi. Parlamento no ta keda e ‘middle man’ den eligi nos gobierno. Pueblo mes lo haci’e. Vote-getters di e eleccion parlamentario lo bay den Parlamento y no bira minister. Asina e vote-getters no ta laga nan luganan den Parlamento pa otro candidato cu menos voto. Pues cu e sistema proponi, no solamente e gabinete lo haya (hopi) mas legitimidad democratico, Parlamento tambe. Esaki lo trece mas balans entre Parlamento y Gobierno, cual por yuda mehora e funcionamento di checks and balances.
Coalicion ta keda posibel, pero mas stabiel
E sistema proponi pa laga Pueblo eligi su gabinete ta laga espacio pa partidonan forma un coalicion prome cu eleccion. Partidonan cu no ta kere cu nan por gana eleccion pa eligi un gabinete nan so, of cu kier reenforsa nan ekipo di ministernan potencial, por opta pa uni. Pues por forma un coalicion di antemano. Esaki a base di na propio escogencia y no paso un resultado di eleccion parlamentario a ‘condena’ nan na otro.
Diferencianan grandi cu e sistema actual ta cu den e caso aki e coalicion ta presenta su mes na Pueblo como un coalicion di antemano (what you see is what you get) y ta traha nan plan di gobernacion di antemano. Pueblo lo sa di antemano pa kico nan ta vota y e posibel gabinete lo a pasa nan proceso di negociacion caba.
Hopi reto, hopi solucion
Cada sisema democratico tin su bentaha y desbentahanan. Tambe cada sistema ta rekeri madurez politico pa funciona optimalmente. Esaki tambe ta conta pa un sistema manera proponi den e articulo aki. Tambe lo tin hopi mas aspecto cu lo mester wordo regla, manera e relacion (legal) entre Parlamento y Gobierno. E no ta un cambio cu por pasa di un dia pa otro, pero e ta posibel. Lo tin hopi reto pero tin por lo menos mesun hopi solucion.
Otro posibel cambionan manera cambia e forma di parti restzetels, proposicion 21+10, referendum y un corte constitucional, tin e potencial pa mehora nos sistema democratico y percura pa un nivel mas halto di checks and balances.
Previously:
Asiento 22 S01E01 ‘Prome nos purba drecha Reino Hulandes, ban drecha Aruba’
Asiento 22 S01E02 ‘Cambio di sistema pa eligi parlamentario’
Asiento 22 S01E03 ‘AVP deliberadamente ta frustra nos Democracia Parlamentario’
Asiento 22 S01E04 ‘Atrobe un Mayoria Ficticio’
Carlos Guiamo | Asiento 22
This email address is being protected from spambots. You need JavaScript enabled to view it.
Expresionnan haci den e articulo aki no necesariamente ta refleha opinion di ArenaPoliti.co


text:
Maneho di gobierno a causa cu ta invertiendo menos den deporte
ORANJESTAD, Aruba - 16 di juni 2021: Director di Fundacion Lotto pa Deporte, Roland Tuitt, a sigura di ta hopi contento cu a logra haya cuentanan anual pa accountant di tur e ultimo añanan. Lamentablemente e ex-director no a atende cu esaki y awo e fundacion a hay'e ta procesa tur e cuentanan atrasa. Awor a caba di publica e relatonan anual di aña 2015 te cu 2019. Esun di aña 2020 lo keda cla cu ne prome cu fin di aña. E ora por bisa cu lo ta completamente up-to-date.
Lotto a crece stabiel
E entradanan di Lotto, si tuma for di aña 2015 bin ariba, el a crece te na aña 2017, unda cu el a alcansa 50 miyon florin. Despues el a baha na 46 pa 48 miyon. Por bisa cu e averahe cu Lotto ta genera pa aña ta entre 46 y 48 miyon. Pero, aña pasa tabatin e pandemia y toch Lotto a logra di sali basta bon di dje, bendiendo 39 miyon florin. A bende 6 pa 8 miyon menos cu normal.
Anualmente ta inverti 8 miyon den deporte
Pa loke ta inversion, ora di papia di inyeccion di deporte, mester analisa henter e proceso cu tin tras di dje. No por mira e suma cu ta duna e fundacion Stichting Sportsubsidie Aruba so. Mester tene cuenta cu e placa cu ta bay na mantencion di e stadionnan, mester tene cuenta cu e placa cu ta paga pa seguro, mester locual ta paga na fiansa di banco bek. Si conta tur hunto anto e suma ta alcansa 8 miyon florin pa aña cu ta inverti directamente den deporte.
Lotto ta organisa loteria y no ta atende cu subsidio
Awo pa splica con e proceso ey ta cana, ta asina cu anualmente Fundacion Lotto pa Deporte ta pasa un suma cuantioso na Stichting Sportsubsidie Aruba, cu ta esun encarga pa maneha e placa y ta duna subsidio na federacionnan deportivo. Pues Lotto mes ta djis organisa loteria, genera entrada y ta pasa e placa pa SSA cu tin un maneho bon fiha riba ken ta haya subsidio y e rekisitonan mara na cada donacion. Antes e suma tabata di 3.5 miyon florin pa aña. Pero, desde aña 2017 el a bira 4 miyon florin.
Roland Tuitt a splica cu ora referi na inversion den deporte, mester haci e pregunta di ken ta esun responsabel. Gobierno ta responsabel pa deporte y specificamente e minister di deporte ta esun responsabel. Kico e minister di deporte tin cu haci? Mester crea un maneho y su maneho e tin cu duna Lotto pa Deporte y Lotto na su
turno ta mira den su operacion si por fit e maneho di minister. Pero esey no ta sosode pasobra minister Dangui Oduber a priminti cu lo entrega su maneho na Lotto, pero te awe e no a hacie. Politiconan a tuma e responsabilidad di financiamento di deporte, pero ta bent'e riba lomba di Lotto. E no mester ta riba lomba di Lotto sino riba lomba di e minister di deporte.
Endy Croes a hipoteca Lotto
Tempo cu Endy Croes tabata director di Fundacion Lotto pa Deporte, el a traha tres stadion. Ey ta unda nan tabatin budget overrun na ordo di dia! E suma total pa e tres stadionnan aki, gobierno a aporta cu 17 miyon florin. Pero, ora cu tur hende a pensa cu esey ta un regalo pa deporte, a resulta cu Endy Croes a regla cu Gobierno ta cobra Fudacion Lotto pa Deporte henter e suma di 17 miyon florin bek! Locual a sosode si ta cu a duna un moratorio di 10 aña. E moratorio di 10 aña aki a vence dia 27 di juli 2020. Consecuentemente, Fundacion Lotto pa Deporte a pidi e gobierno actual, pa extende e moratorio, pa asina evita cu mester paga 1.5 miyon florin pa aña. E gobierno aki (MEP), a nenga di duna e moratorio. Pues, dia 27 di juli 2020, Fundacion Lotto pa Deporte a paga e gobierno e 1.5 miyon florin, cu ta un suma cu no tabata presupuesta y no ta den e acuerdo cu e fundacion tin cu gobierno. E ora na luga di haya 4 miyon florin pa aña, deporte ta haya awo solamente 2.5 miyon florin. E maneho di e gobierno aki, Tuitt no por compronde. Tur gobierno of tur minister ta busca mas cen pa deporte. Awor aki deporte ta haya menos placa.
Ideanan pa e gobierno nobo
Por ultimo Roland Tuitt a splica cu prome cos cu e fundacion lo haci cu un gobierno nobo, ta sinta negosha cu nan pa nan duna un moratorio di por lo menos dies aña of mas. E ora no mester paga e 1.5 miyon florin mas. Esey ta trece 1.5 miyon bek pa deporte y deporte lo haya entre 3.5 pa 4 miyon florin pa aña. Ta prome biaha den hopi aña cu deporte ta hayando asina poco placa, debi cu gobierno a scoge pa cobra deporte un regalo cu nan mes a haci e tempo aya, bou maneho di Endy Croes, pero cu kier cobra bek awo. Pio cu algun di e stadionnan aki no ta ni den uzo regular. E di dos asunto cu ta importante, Lotto tin idea cu por trece fondo den lachi pa deporte.
Hopi hende tin bon curason pa deporte. Nan stima deporte. Un di e ideanan ta cu por organisa un fondo, un fundacion riba su mes. Ta laga hendenan manera banco, etc. maneh'e. Asina un hende di edad, cu no tin yiu pa laga herencia atras, por duna e fundacion ey e propiedad y ta huur e. Ta uza e ganashi pa deporte. Tin hopi
manera cu tin pensa cu ta bay mira con por logra nan. E ora ta haya mas fluho di fondo pa beneficia deporte na Aruba.


text:
Busca Palabra
Encuesta
Download
Proyecto Scol Multilingual
20 Buki Nobo na Papiamento pa Mucha y Hoben
Oranjestad – Proyecto Idioma di Departamento di Enseñansa Aruba tin e sumo placer di participa cu tin 20 titulo di ficcion nobo na Papiamento pa nos muchanan y hobennan. A traha e bukinan aki principalmente pa uzo na scol y cu grupo meta hopi varia den mente. Tin titulo pa klas 2 di scol basico te […]
Prome relato di e efecto di e programa multilingual
Oranjestad – Na september 2016 a tuma luga un investigacion den 5 scol basico pa midi e impacto di e programa multilingual cu dos scol basico na Aruba ta ofrece. E asina yama “scolnan multilingual”, ta forma parti di un proyecto di innovacion cu ta wordo carga door di Minister di Enseñansa y cu ta wordo […]
Manual di Gramatica di Papiamento – Sintaxis
Oranjestad – E idioma nacional y oficial di Aruba, esta Papiamento, ta bolbe marca historia. E biaha aki cu e publicacion linguistico: “Manual di Gramatica di Papiamento – Sintaxis”, skirbi y publica pa Departamento di Enseñansa Aruba. Recientemente Departamento di Enseñansa Aruba a haci entrega oficial di e “Manual di Gramatica di Papiamento – Sintaxis” na Minister di Enseñansa Michelle Hooyboer-Winklaar. E entrega a […]
Poeta di Patria
Departamento di Cultura Aruba (DCA) hunto cu Fundacion Lanta Papiamento (FLP) ta organisa e competencia “Poeta di Patria”. Den 2016 e competencia “Poeta di Patria” lo carga e tema “Un aventura Cultural” pa honra y celebra nos patrimonio. E anochi final lo tuma lugar dia 14 di maart 2016, na Museo Historico Aruba / Fort Zoutman, for di […]
Dia Internacional di Idioma Materno
Dia 21 di februari di tur aña ta Dia Internacional di Lenga Materno. Segun proclamacion di UNESCO. Departamento di Cultura Aruba (DCA) ta organisa e proyecto di “Arte di Palabra” (ADP) cu ta un competencia conta cuenta y di storia cortico, poesia pa hoben escolar. ADP Interinsular ta un competencia entre Corsou, Boneiro y Aruba. […]
12 Aña di Oficialisacion di Papiamento
Awe ta recorda cu 12 aña pasa Papiamento a bira idioma oficial di Aruba. Dia 21 di mei 2003, Parlamento di Aruba a aproba e ley di idioma oficial. Esaki ta encera cu pa prome biaha den historia di Aruba, Papiamento y Hulandes a bira idioma oficial. Prome cu esey ningun di nan dos no […]
Vocabulario Ortografico di Papiamento ta obtenibel
Oranjestad – Departamento di Enseñansa Aruba (DEA) ta participa cu e “buki blauw”, esta “Vocabulario Ortografico di Papiamento” ta obtenibel na Plaza Book Shop, Van Dorp y Bruna. Vocabulario Ortografico di Papiamento ta un lista cu ta contene mas cu 17.000 palabra. Meta di e publicacion aki ta pa yuda e uzado ora e kier […]
Nijntje na Papiamentu
Den Haag – Bij uitgeverij Bornmeer verschijnt een nieuwe vertaling van nijntje: Nijntje na laman na Papiamentu. Het boekje is de Papiamentse vertaling van de klassieker nijntje aan zee in de wereldberoemde reeks van Dick Bruna. 2015 is het Dick Bruna-jaar, het is dit jaar namelijk 60 jaar geleden dat er voor het eerst een nijntje-boek […]
Fundacion Lanta Papiamento
Oranjestad – Fundacion Lanta Papiamento (FLP) tin como meta primordial di conscientisa pueblo di Aruba tocante Papiamento cu ta idioma oficial y idioma nacional di Aruba, y idioma materno di e gran mayoria di e poblacion di Aruba. FLP ta realisa un variedad di actividad educativo y cultural pa yega na su meta. Por ehempel […]
DVD di documentario “Papiamento, Nos Idioma”
Oranjestad – Na ocasion di 11 aña di oficialisacion di Papiamento, Departamento di Enseñansa Aruba (DEA) ta orguyoso di por ofrece e documentario “Papiamento, Nos Idioma” riba DVD na tur nos scolnan. Sperando cu e documentario aki por contribui na engrandece conocemento y aprecio pa nos idioma Papiamento. Meta di e documentario ta pa eleva e […]Scroll To Top


text:
Den curso di siman pasa gobierno POREDmep a anuncia nombracion di un Alto Comisario nobo pa nos Cuerpo Policial. A bira obvio cu e pandemia ta wordo malusa pa hustifica un maneho basa riba incumplimento di e reglanan di Bon Gobernacion y di Integridad. Y tambe a bira obvio cu no tin intencion pa haci cambionan den e forma cu ta goberna nos pais. Di boca pafor ta profesa practica democratico, pero por vislumbra caba cierto tendencia di dictadura, manera expresa door di nos Prome Minister: si bo no kier yuda keda leu.
Gobierno sin ningun tipo di berguenza ta djis anuncia cu ta nombra un persona paso otronan (inner circle?) cu nan a puntra ta haya e persona “geschikt”!! Asina ta referi na e.o. ex-comisarionan di polis y ex-mandatarionan di Husticia. Cu nos sa ta 4 ex-mandatario di Husticia ta na bida, 2 di AVP y 2 di MEP. Dicon pa transparencia no ta bisa kende ta esnan cu a wordo pidi pa conseho? Tin algun ex-Comisario di Polis tambe, di cual 2 tabata bou di gobierno actual y a crea of lo mester crea funcionnan pa nan. Di e manera aki ta pagando 3 salario di Alto Comisario!
Kiko tabata e criterionan? Dicon no a bay pa un solicitud habri? Dicon asina liher? Kizas tabata tin un miedo cu lo por tabata tin otro hendenan den Cuerpo di Polis cu lo tabata tin mihó cualificacionnan?
No ta intencion pa bay huzga capacidad di e persona cu a wordo nombra, pero loke si nos ta cuestiona ta e FORMA cu e nombracion a tuma lugar. Nos ta sigur cu e persona tambe tin su meritonan. Pero pa UPP nos atrobe ta constata cu ta nombra un persona CONTRA reglanan di Bon Gobernacion. Un posicion asina clave y vulnerabal (loke na Hulandes ta wordo yama “vitale en kwetsbare functie”) nunca por ta parti di patronahe politico. Cu ki tipo di autoridad e gobierno lo por bay exigi di nos pueblo pa cumpli cu reglanan tanto skirbi como reglanan etico, si hamas e gobierno mes ta haya necesario pa actua di un forma honesto y integro. E nombracion contra tur regla di Bon Gobernacion y di Integridad lo por tin repercusion pa e posicion di un Korpschef, paso entre otro su mesun personal lo por usa e forma cu e nombracion a tuma lugar pa exigi e mesun trato, esta nombracion sin un solicitud habri y “bevordering” sin cu ta cumpli cu tur rekisito. P’esey UPP ta di opinion cu un persona cu ta respeta ley y cu ta kere den Integridad MESTER gradici pa e posicion ey.
Tambe nos ta puntra nos mes, con gobierno y minister Bikker ta bay splica gobierno Hulandes, cu hustamente loke nan kier di nos gobierno, esta bon gobernacion, cu ta trata aki di un nombracion cu a pasa dor di tur proceduranan normal, democratico y transparente? No ta nos mes ta duna gobierno Hulandes, y esnan cu na e momentonan aki ta apoya binimento di e “musketiers”, mas cuminda pa por sigui exigi y exigi partinan di nos autonomia?
Ta interesante pa sa kico a pasa cu e comisario di polis anterior. Ela bay di acuerdo cu e forma cu ela wordo hala un banda? Cu e nombracion aki, ta cuanto hende ta sinta na cas ta cobra e salario di Korpschef? Kico ta bay pasa cu mayan p.e. bin un gobierno di signatura berde? Lo bolbe cambia e korpschef y nos lo bay haya mas hende cu ta cobra un salario di korpschef?
Asina aki ta parce cu e fiesta di gasta placa di pueblo ta sigui sin misericordia y net e punto aki ta loke tabata un di e motibonan principal pakico Hulanda kier interveni. Gobierno ta trata todo por todo pa evita di reduci gasto di personal y principalmente e gasto adicional di coordinadornan cu ta keda haya tur sorto di “toelage” banda di un salario fenomenal. Pakico no ta corta den e gastonan aki?
Den crisis sin precedente aki tin hende ta bira manera un “rocket-promotion” y ta wordo beneficia cu entre otro promocion paso segun e propio comunicado di prensa di gobierno e “inner circle” di e minister a duna nan sosten! Ta kende mas por conta cu un “COVID-19 SPECIAL” asina? Atrobe un “happy few” den e “friends & family gang”? Y esaki no ta di e prome, sino nos por a wak esaki sosode na varios departamentonan cu ta cay bou minister di Husticia mes, minister di Enseñanza, Minister di Labor, di Transporte y ken sa na unda mas.
Partido UPP
Booshi Wever
27 september 2020


text: Diabierna mainta a sosode un accidente na Gasparito unda un chauffeur bayendo nort a perde control baha caminda y a bay dal 3 auto staciona banda di caminda, Polis net tabata pasando y a nota e accidente aki mesora nan a baha y a detene e chauffeur cual tabata basta bao influencia di alcohol. E chauffeur di e Nissan March tabata bayendo nort ora cu na e birada ela perde control baha caminda na e banda robez dal prome tras di un Hyundai Accent, sigui despues pa dal un Toyota Rav4 y finalmente dal riba un Hyundai Getz. Na yegada di e vehiculo di transporte pa detenido a hiba e chauffeur deteni pone den dje y a bay warda di polis cun’e. Departamento di trafico a presenta pa traha e rapport di e accidente aki.


text:
Futbòl ta un di e deportenan mas gustá na mundu
Den e artíkulo aki nos lo duna abo un tiki di e historia di futbòl mundialmente. Mirando ku futbòl ta un di e deportenan mas […]
Kitesurfing
Kitesurfing ta un deporte extremo akuátiko pa tur edat for di 5 aña bai ariba. E deporte ta pa hende muhé i tambe hende hòmber. […]
Skate boarding: entrevista Joshua Mongen
Elmer a entrevista Joshua Mongen kual ta un hóben ku un di su hòbi nan ta skate i den e artíkulo aki boso por lesa […]
Keda den forma ku spòrt
Bo ke keda den forma i tambe huzando ménos sèn? Hopi hóben ta hasi deporte paso e ta “fun” pa hasi pero otro nan ta […]


text:
Oranjestad, ARUBA - 15 juni 2020
Gobierno di Aruba ta dal e promer paso di reapertura
habriendo frontera cu Boneiro y Corsow.
Despues di amplio deliberacion y analysis di riesgo di diferente scenario, Gobierno di Aruba ta sinti cu awor ta e mihor momento pa habri frontera cu su islanan ruman; Boneiro y Curacao.
Entrante dialuna 15 di juni te cu 1 di juli lo habri frontera cu islanan Boneiro y Curacao. Esaki ta nifica cu entre e islanan aki a acorda cu por biaha sin cu tin restrincion, esaki pa motibo cu no tin transmision local na Aruba, Boneiro ni tampoco na Curacao.
Esaki kiermen cu na entrada di Aruba, biahando for di Curacao of Boneiro;
No ta exihi test pa por drenta Aruba,
Lo hasi algun pregunta necesario; medische screening,
Si e persona tin sintoma lo e mester hasi test y bai den cuarentena,
Si no tin sintoma no mester hasi e test,
No mester bai den cuarentena mas
No mester di prueba di seguro pa cubri Covid-19, ta conseha e biahero si pa verifica esaki bon, pasobra si tin gastonan medico cu e mester hasi esakinan ta core riba su persona.


text:
ISBN: 978-99904-2-205-4
Banko di Palabra
$ 43,68 $ 29,12 O.B Excl.
Fls 53.00
Compare
Thelma Anthonia
Hulandes – Papiamentu
Thelma Anthonia a traha komo kolaboradó lingwístiko na e instituto di idioma di gobièrnu di Kòrsou, Fundashon pa Planifikashon di Idioma, FPI. Den su trabou di tur dia na dicho instituto el a fungi partikularmente komo traduktor, korektor i konstruktor di èksamen na Papiamentu. Tambe el a aportá komo konsehero lingwístiko i ko-outor na diferente método pa siña papiamentu i na vários otro publikashon. Thelma Anthonia tabata miembro di komishon Standarisashon di Papiamentu.
E buki Banko di palabra básikamente ta un lista di palabra na hulandes ku tradukshon na papiamentu. E ta sirbi komo un vokabulario traduktivo pa uza banda di otro dikshonario eksistente na papiamentu. E selekshon di dato léksiko den e buki akí ta basá riba palabra i frase kompilá for di práktika diario di tradukshon i di trabounan konsultivo na Fundashon pa Planifikashon di Idioma. E buki ta kontené mas òf ménos 15.500 entrada na hulandes ku nan tradukshon na Papiamentu. Tras di tur entrada a menshoná e klase di palabra i den kaso sustantivo, kua ta e artíkulo definí na hulandes. Tin un kantidat di 110 proverbio, 420 ekspreshon, un kantidat di frase i parti di frase. E buki akí ta rekomendabel pa traduktor, intérprete, trahadó den medionan di komunikashon sosial i pa otro profeshonal.


text:
Orashon djarason 11 di yanüari 2017
Orashon djarason 11 di yanüari 2017
Komo e yunan akí ta hende di karni i wesu, El a bira hende manera nan, pa, medio di su morto, E kaba ku esun ku tabatin poder riba morto, esta diabel. Asina El a liberá esnan, ku pa miedu di morto a biba henter nan bida manera katibu. Pasobra no ta bai E pa e angelnan, pero, manera Skritura ta bisa: pa e desendientenan di Abraham. P’esei E mester a bira den tur sentido pareu na su rumannan, di manera ku E por a bira un gransaserdote mizerikordioso i fiel dilanti di Dios i asina paga pa e pikánan di e pueblo. Komo E mes a pasa den prueba i a sufri, E por yuda tur esnan ku ta pasa den prueba.
Hebreonan 2:14-18


text:
Oranjestad – Recientemente den e conocido Animated Sitcom Family Guy, nos por a mira un yiu di tera figura como un cartoon character den dje.
Den e season 19 episode 12 di e Sitcom yama “And Then There’s Fraud “, pa esnan cu conoce e Character nan, Peter a hiba su yiu homber Brian un wega di baseball di Boston Red Sox.
Y net ora nan ta den e stadion, Xander Bogaerts a bati su di 200 home run manda e bala den tribune.
Pues aki nos por mira con leu un yiu di tera a yega pa ta un celebridad den mundo Baseball y cu te hasta den un Animated Sitcom asina famoso, manera Family Guy, e la haya un cartoon character. Family Guy ta di Fox y a start riba 31 di januari 1999 y t’e cu awe ainda ta on.


text:
Metodo “Taalpret”
Seccion Desaroyo di Curiculo di Departamento di Enseñansa Aruba (DEA) ta informa cu hopi satisfaccion cu a publica e metodo “Taalpret”, un metodo di Hulandes como idioma stranhero pa scol preparatorio.
Taalpret ta un metodo pa e materia Hulandes y ta basa riba didactica di “Total Physical Repsonse” (TPR) cu ta un forma di enseñansa di idioma stranhero cu acercamento orienta riba accion. E metodo ta brinda actividad cu tin sentido pa e mucha pa asina e siña e idioma aunke cu apenas e ta domina Hulandes.
Un meta importante di e metodo ta pa e mucha siña Hulandes den un forma placentero. Ta stimula e mucha anda cu e idioma stranhero como medio di comunicacion den un situacion real di scol.
E metodo ta consisti di diferente manual pa e maestro, buki di potret, baki di carchi, wega di mesa di bestia y diferente ilustracion pa sostene e lesnan.
Taalpret ta pone hopi enfasis riba ampliacion di vocabulario. Na final di e prome aña di scol preparatorio e mucha por compronde 800 palabra na Hulandes y na final di e di dos aña ta duplica e cantidad aki. E temanan di Taalpret ta topiconan actual pero ta trata tambe topiconan cu ta mas leu di e mucha su mundo.
A desaroya e metodo inicialmente den cuadro di e Proyecto Scol Multilingual y a inicia cu implementacion di e metodo prome na e scolnan piloto, cualnan ta Conrado Coronel y Trupial. Banda di e dos scolnan aki tabata tin hopi interes di parti di mas scol pa implementa e material den nan scolnan. E seccion Desaroyo di Curiculo di nos departamento a sostene e otro scolnan aki den implementacion di “Taalpret”, den su version provisorio. Den e aña escolar anterior a publica e material cu entre tanto a keda entrega na tur scol preparatorio.
Realisacion di e metodo tabata posibel danki na un ekipo di desaroyador di e seccion Desaroyo di Curiculo den cooperacion estrecho cu experto di Hulanda, sr. Frans Teunissen kende a specialisa su mes den desaroyo di idioma stranhero cu amplio experiencia den e tereno.
Den e aña escolar actual Centro pa Desaroyo Continuo (CDPC) di Instituto Pedagogico Arubano ta ofrece guia na algun scol preparatorio con pa anda cu e metodo, haciendo uzo di didactica nobo dirigi riba idioma stranhero (vreemdetaal didactiek). Tur otro scol preparatorio cu ta interesa den e guia di “vreemdetaal didactiek” por acudi na CDPC di Instituto Pedagogico Arubano.
Un palabra di gradicimento ta bay naturalmente tambe na tur scol cu a mustra interes for di inicio den e material aki y pa e bon cooperacion ricibi den e fase di implementacion y “try out” di e material. E metodo Taalpret ta un trabou pionero den mundo ya cu na ningun parti di mundo a desaroya material di Hulandes como idioma stranhero pa mucha jong. E material a capta hopi interes tambe di e islanan Corsou, Boneiro y Saba.
Palabra di gradicimento ta bay tambe na FDA cu a haci publicacion di e metodo posibel.
Ta e deseo pa e metodo “Taalpret” contribui efectivamente na enseñansa di idioma Hulandes cerca nos muchanan di scol preparatorio den un forma placentero.
Info / Contact
Pa mas informacion por busca [C] Curriculum ontwikkeling den e alfabet menu riba homepage of por tuma contacto cu DEA | Curriculum ontwikkeling. Tambe por sigui e desaroyonan a traves di facebook page @educationaruba.Scroll To Top


text:
Diasabra ultimo a tuma luga e di 8 Aruba Caribbean Cargo Taekwondo Cup na Centro di Bario Brazil cu participacion di e
siguiente scolnan di Taekwondo na Aruba:
1. Noord Taekwondo Center di Grand Master Chaco Cornelio y su coach Ivan Jansen.
2. San Nicolas Taekwondo Center di Master Eric Barry y su coach Shaul Illidge.
3. Stichting Tiger Taekwondo Academy cu nan coach Albert Thielman.
4. Stichting Caribbean Taekwondo Institute cu nan coach Moices Fernandez jr.
5. Brazil Taekwondo Stichting cu nan coach Jourdé Klabér.
Na tur campeonato e refereenan tin un tarea y nan ta reuni hunto pa analisa e campeonato pa asina yega na e conclusion
kendenan ta nan miho bringadornan di e campeonato den cada categoria. Den e categoria di infantil nan a scoge Jewell Illidge
como nan miho bringador infantil mucha muher. Esaki ta e di tantisimo premio cu e damita chikito aki ta gana den su categoria
te cu 11 aña. Jewell Illidge semper a duna un bon bataya contra di tur su contrincantenan sea nan ta mucha muher of mucha
homber tur ta haña e mesun scop.
Nishon Dunlock ta un otro prospecto cu ta na caminda, mustrando for di awo caba cu e ta cla pa bringa y su manera di para so ta
laga sa cu e la bin pa bringa. Nishon Dunlock ta hala masha hopi atencion pa su forma di bringa y e ta mustra un bon Taekwondo
for di awo caba cu ta laga e refereenan sin duda di escoge como nan miho bringado infantil.
Dudi Perez ta bay y bin pero e biaha aki e la bin pa keda y a duna su miho combate contra su contrincantenan cu scorenan absurdo.
Tin un dicho cu ta bisa cu tur cos cu bin di leu ta bon. Dudi Perez a demonstra esaki y a wordo escogi como miho bringado cadet damas.
Rasheed Lowe no ta un atleta desconoci pa e refereenan, apesar cu e no a logra di biaha e aña aki internacional e la duna un bon bataya
den e categoria di cadet y a logra sali best fighter.
Záhyon Klabér ta un di nos atletanan elite cu ta representa Aruba internacionalmente cu un experencia hopi mas halto cu su contrincantenan
y ta haci e trabou di e refereenan hopi mas facil pa nan escoge Záhyon Klabér como nan miho bringado den e categoria di junior.
E pelea di dia a bay entre di Micheal Noel y Keith Cayama, pasobra aki por a mira un pelea cu hopi intercambio di scop cu bon nivel cu e publico
a disfruta y na final di e pelea a pone cu nan a klap pa e bon Taekwondo. Micheal Noel a gana contra di Keith Cayama y a wordo escogi como e
miho bringado den e categoria di adulto.
Shaul Illidge a wordo escogi como e miho coach di e evento. Shaul Illidge a bin ta demonstra esaki pa basta tempo caba y a lanta e nivel di San
Nicolas Taekwondo Center y awo un biaha mas a sali best coach. Tur ta puntra e mesun cos for di unda e la bin. Un cos ta sigur, si Shaul Illidge sigui
cu e bon trabou aki e lo yega hopi leu na Aruba y asta internacional.
Brazil Taekwondo Stichting ta gradici tur e scolnan cu a participa na e campeonato aki, haciendo esaki un campoenato cu un nivel mas halto cu esun
di ayera. Cada dia Taekwondo na Aruba ta crese na un bon nivel.


text:
wada
-
Anti-Doping
WADA ta habri aplicacion pa abogadonan
WADA ta habri aplicacion pa abogadonan forma parti di un Continental Results Management Panel. Desde aña 2021 tur caso legal…Read More »
-
anti-doping news
Comision Anti-Dopahe cu charla
Comision Anti-Dopahe a tene charla riba e tema anti-doping Comision Anti-Doping di Aruba a continua cu su programa di charla…Read More »
-
anti-doping news
Prevencion di Dopahe
Prevencion di Dopahe den Deporte ta un topico mundial. Na Aruba tambe un comision tin alrededor di dos anja caba…Read More »
-
Anti-Doping
Patrick Werleman Presidente nobo di Caribbean RADO
Miembro di Comite Olimpico Arubano, Patrick Werleman eligi como e Presidente nobo di Caribbean RADO. Un noticia super positivo cu…Read More »
-
Anti-Doping
Aruba a completa tur criteria di WADA
Compliance Department of WADA a indica cu Aruba a completa tur criteria, prioridadnan y accionnan importante di e Corrective Action…Read More »
-
News
Charla Anti-doping
Comision Anti-doping a tene un charla di informacion pa e delegacion di Rosario 2019 Diamars anochi e Comision Anti-Doping a…Read More »
-
News
Exitoso seminario Anti-Doping
Exitoso Seminario Anti-Doping organisa pa COA hunto cu RADO y WADA. Den e fin di siman tras di lomba, Comite…Read More »
-
News
Chiara ta papia di Clean Athlete
Taekwondista Chiara Petrocchi ta duna su testimonio riba a tema anti-dopahe durante di e Seminario Internacional Anti-Doping na Aruba.Read More »
-
News
Chiara ta participa na seminario Anti-Dopahe
Atleta prospecto den taekwondo, Chiara Petrocchi a papia riba e importancia pa ta un atleta limpi esaki durante di e…Read More »
-
News
Confernecia di Prensa Seminario Anti-Dopahe
Full conferencia di prensa riba e Seminario Anti-Dopahe organisa pa Comite Olimpico Arubano conhuntamente cu WADA y RADO.Read More »


text:
DEN SU FUNCION DI "WATCHDOG" PAFO DI PARLAMENTO UPP A MANDA CARTA PA GOBERNADOR
Dia 25 di juni 2021 pueblo a haci uso di su deber civico pa escohe un parlamento nobo. Apesar di tantisimo evidencia di mal gobernacion y corupcion, un bes mas e pueblo a escohe pa kere den promesanan y palabranan bunita enbes di exigi introducion inmediato di reglanan estricto di Bon Gobernacion via un "CRISIS-KABINET".
Tur e añanan anterior despues di eleccion Gobernador a invita TUR partido cu a participa na e respectivo eleccionnan di 2013 y 2017, sin mira ken a haya representacion den Parlamento. Lamentabelmente e biaha aki, Gobernador a scohe pa NO hasi esaki.
Sinembargo como e "watchdog" pafo di Parlamento, UPP a manda un carta hunto cu un addendum pa sr. Gobernador na unda nos a duna nos ideanan pa un gobernacion realmente drechi y no un biaha mas un gobierno yená cu promesanan y palabracionnan cu e pueblo conoce caba.
Nos por a ripara den e ultimo dianan aki, despues di eleccion, movecionnan straño y desaroyonan interno den seno di incluso partidonan chikito, cu ta duna muestra no di un aire nobo, sino e mesun aire trandicional den politica aki na Aruba. UPP di un banda ta mira cu pueblo a rechasa gobernacion totalitario y a duna un oportunidad na partidonan cu no tin representacion ainda den Parlamento e beneficio di duda. UPP su punto di bista desde hopi tempo ta cla.
UPP ta kere cu e direccion cu nos gobernacion a wordo hiba, no ta keda espacio pa nada otro pa den union nacional nos atende cu nos problemanan, y asina tambe enfrenta Hulanda na su debido tempo. Esaki por, solamente por medio di un gabinete a-politico, cu nos a yama Gabinete di Crisis, mirando e tantisimo crisisnan cu Aruba ta enfrenta.
Pa un periodo di 1 pa 2 aña nos ta kere cu lo ta na su lugar, manera Gobernador a duna den su tarea na e informadornan, pa bin cu un gabinete cu ta conta cu e sosten mas amplio posibel. Y pa nos di UPP nos ta wak esaki den un gabinete cu ta wordo sosteni pa nos Parlamento completo, cu esnan cu mas voto a haya den e ultimo eleccion den Parlamento, cu na su turno ta carga e gran mayoria di nos electorado.
Apesar cu e indicacion ta grandi cu formacion di gobierno riba un base hopi smal ta cla caba, UPP ta kere cu sano huicio mester prevalece y no mira partido awor aki, sino Aruba. Particularmente si nos wak e idioma cu Secretario di Estado Sr. Knops a papia ayera na ocasion di su bishita na Aruba y sin lubida e presidente di CAFT esta sr. Gradus.
Adhunto UPP lo publica e carta y addendum pa asina ey na un manera transparente pueblo mes por husga pa su mes. Na final palabranan di exito na e Parlamento cu lo wordo instala awe. Ban spera cu e Parlamento aki si bay hasi nan trabow como controlador y no bira un biaha mas un "verlengstuk" di gobierno.


text:
ORANJESTAD, 09 november 2020. Segun resumen di awe 0 persona a recupera, tin un total di 5 caso nobo di Covid-19, di cual 2 ta no-residente, ("positivity rate" bou residente awe ta 14%).
E total di casonan activo pa awe ta 176, total di testnan haci ta 283, testnan haci bou residentenan na laboratorio di hospital ta 21, total di casonan di fayecimento relaciona cu Covid-19 a aumenta na 41.
Averahe di casonan pa dia abase semanal ta 12, averahe di "positivity rate" pa dia abase semanal ta 14%
Hospital ta informa cu tin un total di 6 persona interna di cual 0 ta den Cuido Intensivo y 6 isola riba piso general.
E virus di Covid-19 tey riba isla. Pa nos sigui controla e plamamento nos mester sigui cumpli.
Sea alerto y conciente di cada un di bo actividadnan ora cu nos tur ta conciente, hunto nos ta trahando na mantene e casonan abou.
Sigui mantene distancia, sigui aplica higiena, sigui uza tapa boca, sigui test pa covid sibo tin sintoma, sigui mantene isolacion of cuarentena ora bo wordo indica, sigui cumpli y sigui cuida Aruba ta conta cubo!


text:
L.G.Smith Blvrd – Diabierna merdia polis a wordo manda cu urgencia, pa oficina di notario Yarzagaray.
Segun informacion di esnan cu ta traha eynan, un homber lo a rabia y a comete destruccion.
Den algun minuut patruya di Playa a yega na e kantoor, caminda nan ta wordo bisa cu e homber lo a bay direccion lama.
Patruya a bay tira bista y nan a wordo mustra unda e homber ta, cu tawata sin shirt.
Na e sitio por a wak cu nan a papia algun cos y despues ela compañanan sin niun problema den patruya.
Nan a bolbe bay e oficina, caminda un agente a bay paden. Segun nos a compronde cu aparentemente e lo a wordo pasa den man di recherche.


text:
KOMUNIKADO DI KUERPO POLISIAL KÒRSOU Tópiko: Sospechoso di atrako detené.
KOMUNIKADO DI KUERPO POLISIAL KÒRSOU
no.: 383 /2016
Fecha: 9 novèmber 2016
Tópiko: Sospechoso di atrako detené.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Awe atardi alrededor di 17.10’or, personal di e tim di aresto konhuntamente ku tim di atrako a detené e hòmber N.E.E. nasé na Kòrsou di 21 aña di edat na su kas den Bonam. E detenshon ta en konekshon ku un kaso di atrako ku a tuma lugá ayera nochi 8 di novèmber 2016 alrededor di 19.15’ or na un supermerkado den Breedestraat Otrabanda. Despues di su detenshon polis a hasi búskeda den e kas i den un rugtas polis a haña i konfiská un arma di kandela i un mùts. A presentá e sospechoso dilanti di un fiskal ouksiliar ku a ordená su enkarselamentu pendiente di mas investigashon.
Ku e detenshon aki Polis ke mustra ku nos ta trahando hopi serio riba e krímennan ku ta asotando nos komunidat. Tambe Polis ke keda konta riba yudansa di komunidat pa nos por sigui atendé e kasonan aki di un manera diligente.


text:
Emmastraat – Diahuebs atardi den careda di 4:30 polis a bay e crusada conoci pa hopi accidente, esta Emmastraat cu Koningstraat.
Na e sitio nan ta constata cu un di esnan envolvi no a duna preferencia.
Na e sitio nan a compronde cu e auto preto bayendo direccion west a subi e crusada sin pone atencion, pa su mala suerte e pick up Chevrolet tawata yegando eynan.
Di e manera aki e Chevrolet ta dal e auto basta duro y manda bay pega cu su parti drechi, un tiki bou un un pick up staciona eybanda.
Den e Chevrolet un dama a resulta herida y tambe den e auto preto.
Ambulance a atende cu nan na e sitio mes.


text:
HAARLEM – E Tim di Reino a gana final di e siman di beisbòl (HWH)na Haarlem . Awe Oranje tabata muchu fuerte pa Hapon ku 2-0. Pa e selekshon di bondscoach Steve Janssen e preparashonnan pa Kampeonato Oropeo (EK) a kaba.
Niun di e dos timnan no a duna otro un chèns i pa largu tempu a keda 0-0. Ta te den e di shete inning Oranje a skor dos bia. I esei a bira e skor final tambe: 2-0. Janssen “E diferensha a sinta den dos eror chikí di Hapon den di shete inning. Nos a kastigá esei tur ku tin.”
Preparashon pa Kampeonato Oropeo
E EK (Kampeonato Oropeo) di beisbòl ta tuma lugá di 9 te ku 18 di sèptèmber na Hoofddorp. Ku bista riba esaki e Siman di Beisbòl na Haarlem ta un momento importante pa midi. Lo agregá profeshonalnan ku na Merka ta hunga riba nivel di Major League, na e selekshon di e Tim di Reino.
Jansen no ke tende di preshon èkstra komo pais organisadó. “E preshon semper ta haltu. Úniko kos ku Hulanda por hasi ta gana EK, òf mihó bisa: nos no por gana EK, pèrdè so nos por pèrdè. Si nos no bira kampion oropeo, nos a faya.”
Outor Pieter Hofmann


text:
Desde mita di april SETAR conhuntamente cu DVG y Gobierno di Aruba a cuminsa cu e prome parti, esta e DVG Health Check App, pa e registracion y maneho di e personanan den cuarentena. Meta di e DVG Health Check App ta pa haya un miho bista di e casonan cu tin registra y sigui e desaroyo di e personanan den cuarentena di cerca y asina bringa e coronavirus na Aruba.
Den e di dos parti na comienso di juni, SETAR den colaboracion intenso cu DVG, HOH, ATA y Futura a traha riba e asina yama Aruba Health App cu ta enfoca riba e turistanan cu ta bin bishita nos isla. SETAR hunto cu DVG y HOH a enfoca riba e parti di salud di e app. El a wordo lansa 4 di juli 2020 y ta disponibel (den app stores di Apple y Google) pa e turistanan download prome cu nan biahe pa Aruba.
E Aruba Health App ta ofrece e turistanan diferente informacion relata na e coronavirus desde nan yegada y durante nan estadia na Aruba. Por ehempel si en caso un turista haci un test na Aruba, e turista lo ricibi su resultado dentro di 24 ora via e app. Si e test sali positivo, e turista automaticamente tambe ta drenta den e sistema di administracion di cuarentena di DVG p’asina por sigui e desaroyo di cerca.
SETAR conhuntamente cu e partnernan envolvi ta trahando riba e desaroyonan di e app pa futuro. E intencion ta pa e app aki keda crece y keda sostene e crecemento di bishitante na Aruba enfocando riba nan salud. SETAR, como nos compania nacional di Comunicacion, ta orguyoso di por aporta cu solucionnan innovativo pa yuda bringa y restringi e transmision di coronavirus na Aruba.


text:
Orashon djaweps 19 di yanüari 2017
Orashon djaweps 19 di yanüari 2017
Bo no gusta sakrifisio ni ofrenda, ma Bo a habri mi orea; Bo no ke bestia kimá riba altá ni sakrifisio di pordon. E ora ei m’a bisa: ‘Ata mi akí! Den bo buki ta skibí tokante mi: Hasi bó boluntat, o mi Dios, esei ta mi plaser, i bo lei ta grabá den mi.’ Den gran reunion di bo pueblo m’a proklamá ku Bo ta hustu; mi no a tene mi boka será, SEÑOR, Bo mes sa! Mi no a tene bo hustisia sekreto, mi a konta bo fieldat i salbashon; mi no a skonde bo bondat i bèrdat den gran reunion di bo fielnan. SEÑOR, nunka Bo n’ ta keda sin duna mi bo mizerikòrdia; semper bo bondat i fieldat lo warda mi di peliger. Tantu desgrasia a agobiá mi ku mi n’ por konta nan mas; mi pikánan ta blo persiguí mi, mi n’ por mira nada otro; nan ta mas hopi ku kabei di mi kabes, mi kurason a kai. Mare esnan ku ta buska Bo por gosa i alegrá den Bo; laga esun ku deseá pa Bo salb’é bisa: ‘SEÑOR ta grandi!’ Ma ami, ku ta pober, mizerabel, Señor, kòrda riba mi! Bo ta mi yudansa i Salbador, no tarda, mi Dios!
Salmo 40:6-12, 16-17


text:
natacion artistico
-
Lima2019
Kyra y Abigail na di 7 lugar
Panam Games 2019: Kyra Hoevertsz y Abigail de Veer a logra un di 7 lugar den e rutina tecnico. E…Read More »
-
Barranquilla2018
Brons pa Kyra y Abigail
E duo di natacion artistica Kyra Hoevertsz y Abigail de Veer ta logra medaya di brons den Duo Liber aki…Read More »
-
Barranquilla2018
Medaya di Brons den Natacion Artistico
Nos ta comparti mas imagen di e Natacion Artistica caminda Kyra Hoevertsz a gana medaya di brons awemainta aki na…Read More »
-
Barranquilla2018
Natacion Artistico a cuminsa na Barranquilla
Natacion artistica a inicia cu nan competencia awe mainta aki na e Weganan Centroamericano y del Caribe Barranquilla 2018. Caminda…Read More »
-
Barranquilla2018
Weganan di Barranquilla ta sigi
Weganan Centroamericano y del Caribe Barranquilla 2018 a continua awe cu training di e disciplina di Natacion Artistica. E duo…Read More »


text:
“Señor ta mi wardador, mi’n tin falta di nada
Den cunucu di yerba berde e ta ponemi sosega.
E ta hiba mi na awa trankil,
Pa mi bolbe haña forsa”.
Salmo: 23
Conforme cu boluntad di Dios, nos ta anuncia fayecimento di nos tata y welo:
Elio Oduber
“Ety of Opa Ety”
*11-07-1934 – †22-09-2021
Viudo di Marianita “Ninita” Feliciano
Yuinan:
Howard y Debby Oduber-Simon
Gershom y Larissa Oduber-de Cuba
Nietanan:
Samantha, Alyssa y Marianne Oduber
Demas famia:
Caspar y Petra Simon y famia
Hubert de Cuba, yuinan y nan famia
Elizabeth Feliciano-Lopez y yuinan
Muchanan mescos ku nieto & nieta:
Theyon, Devin, Prinze, Ian, Xander, Isabella, Eliza, Noah
Tur su subrino y subrinanan, famia di su defunto esposa, bisiña, conocirnan, ex-coleganan di Aruba Ports Authority y demas famia.
Un danki special na verpleegsternan di Trinity Quality Care Services, Mena Alders y Marjory ku Cherley ku a cuide ku carinjo
Ta invita pa acto di entiero cu lo tuma lugar Diasabra dia 25 di September na Aurora Funeral Home di 9or pa 11or di mainta, despues pa Santana Catolico na Paradera.
Nos disculpa si den nos tristesa nos por a lubida cualkier persona.


text:
Kranshi, Reibeweis i Lokèt di Pèrmit será djamars 17 di mart 2020
Kranshi, Reibeweis i Lokèt di Pèrmit será djamars 17 di mart 2020
Geplaatst op 16 March 2020 dor di Ministerio Maneho di Gobernashon, Planifikashon i Servisio Públiko
Willemstad – Kranshi (inkluso servisio di Reibeweis) i Lokèt di Pèrmit ta será pa públiko riba djamars 17 di mart 2020.
Nos ta tuma e dia aki pa prepará interno kon por sigui duna servisio na públiko i garantisá seguridat di nos empleadonan públiko en konekshon ku e COVID-19 Corona Virùs.
Den transkurso di dia nos lo komuniká kon lo sigui duna servisio di forma adaptá na públiko. Nos lo informá tambe riba fecha pa sitanan nobo.
Ministerio konserní


text:
KRALENDIJK- Konseho insular, riba proposishon di Din Domacassé (MPB) a ratifiká un moshon pa kombatí plestik deseschabel na Boneiru. For di dia 30 di òktober 2018 miembro di frakshon di MPB, Renata Domacassé, a entregá un moshon den Konseho Insular tokante kombatimentu di plèstik, ku a keda aseptá unánimamente. E moshon a mustra riba e desperdisio di plèstik ku ta forma un problema grandi i ku 80% di tur desperdisio den oséanonan ta … [Read more] overKonseho Insular ta aprobá ordenansa kontra di plèstik desechabel
CDA ku partido lokal na St. Eustatius
ORANJESTAD- Miembro di Konseho Insular independiente na St. Eustatius, Koos Sneek, ta bai lanta un partido lokal, afiliá na Christen Democratisch Appèl (CDA). Segun Sneek, CDA na Hulanda a kaba di duna aprobashon pa e inisiativa. Sneek ta mira hopi bentaha … [Read more] overCDA ku partido lokal na St. Eustatius
Kasonan ta baha; kantidat di tèst tambe
KRALENDIJK- E kantidat di kaso nobo na Boneiru ta mustra un tendensia pa about e último dos dianan tras di lomba. Pa awe tin 6 tèst positivo di hende ku a tèst ayera. Na otro banda, mester konstatá ku ménos hende a hasi tèst. E kantidat di kaso 'aktivo' a … [Read more] overKasonan ta baha; kantidat di tèst tambe
Hopi hende ta puntra: Ta di kua bùbel Gezaghebber tabata papia antó?
KRALENDIJK- Djadumingo AworBonaire a haña hopi pregunta di siudadano ku tabata puntra na kua bùbel gezaghèber Edison Rijna tabata referí durante konferensia di prensa dos siman pasá. Riba pregunta di un periodista na gezaghèber tokante reinstitushon … [Read more] overHopi hende ta puntra: Ta di kua bùbel Gezaghebber tabata papia antó?
Biaheronan pa Kòrsou mester gasta 249 dòler awor na tèst di Corona só
KRALENDIJK- Entrante e siman ku ta bin aki, biaheronan for di Boneiru ku ke biaha bai Kòrsou bin bèk, mester tene kuenta ku un gastu adishonal di masomenos 249 dòler pa e diferente tèstnan ku mester hasi. Esaki ta konsekuensia di e echo ku Kòrsou a … [Read more] overBiaheronan pa Kòrsou mester gasta 249 dòler awor na tèst di Corona só
Ya por a hol’é: Kòrsou ta implementá mas rekesito di tèst pa biahero for di Boneiru
KRALENDIJK- Ya por a spera esaki en bista di e kontagionan di Covid-19 na Boneiru ku no ta bahando: Kòrsou a agregá Boneiru na e lista di paisnan di 'riesgo hopi haltu'. Ku esaki, biaheronan for di Boneiru ku ta biaha bai Kòrsou, no mester hasi solamente … [Read more] overYa por a hol’é: Kòrsou ta implementá mas rekesito di tèst pa biahero for di Boneiru
Despues di 20 aña KLM ta kuminsá bula bèk pa Trinidad
PORT-OF-SPAIN- Despues di un ousensia di kasi 20 aña, djasabra awor KLM ta reanundá su buelonan pa aeropuerto Piarco di Trinidad. E buelonan ta bai wòrdu ehekutá tres biaha pa siman, den kombinashon ku Barbados. Minister di turismo di Trinidad & … [Read more] overDespues di 20 aña KLM ta kuminsá bula bèk pa Trinidad
Sueldo mínimo i ònderstant na Boneiru i Saba ta subi 10% promé di yanüari
DEN HAAG- Bou di preshon di parlamentu hulandes, sekretario di estado Raymond Knops a akseptá un moshon pa subi sueldo mínimo i ònderstant na Boneiru i Saba ku 10% kuminsando promé di yanüari, 2021. Na promé instantie Knops no ke a akseptá pa oumentá e … [Read more] overSueldo mínimo i ònderstant na Boneiru i Saba ta subi 10% promé di yanüari
Hòmber hulandes ku muhé kasi sunú ta kousa skandal na Colombia
MEDELLIN- Un hòmber hulandes a kousa un skandal bastante grandi na Medellin, ora ela sali kana ku su pareha, bistí solamente na lingerie i mará na un kadena den Parque Lleras na Medellin. Segun e hòmber, Patrick Slurink, e akshon tabata pa filma algu pa … [Read more] overHòmber hulandes ku muhé kasi sunú ta kousa skandal na Colombia
No ta logrando pa frena Covid-19 na Boneiru
KRALENDIJK- Te ainda no ta parse ku ta logrando pa frena e último ola di Covid-19 na Boneiru. Aunke e kantidat di kasonan total aktivo di Covid a baha bèk for di loke e tabata ta algu dia atras, kada dia tòg tin hopi kaso nobo. Pa djaluna esaki no a … [Read more] overNo ta logrando pa frena Covid-19 na Boneiru


text:
Oficina pa Prevencion di Desaster (BRB)
Aki ta sigui un resumen di e mision, vision, meta y e tareanan di Oficina pa Prevencion di Desaster (Bureau Rampenbestrijding).
- Oficina pa Prevencion di Desaster tin como mision; desaroya y implementa un maneho optimal riba e tereno di organisacion di control di crisis y combatimento di desaster, p’asina garantisa e seguridad general di bida y salud di e pueblo, medio ambiente y economia di Aruba;
- Vision di Oficina pa Prevencion di Desaster ta pa den un futuro cercano, e organisacion di control di crisis y combatimento di desaster ta di tal manera avansa, cu tin un cooperacion optimal entre diferente departamento y organisacion y cu e intercambio di informacion relevante entre nan ta na un manera flexibel;
- Oficina pa Prevencion di Desaster tin como meta pa promove e calidad di combatimento di desaster na Aruba pa medio di e tareanan cu tin stipula den legislacion, p’asina por realisa un comunidad resistente, consciente y dooor di esey mas sigur, unda cada ken ta tuma su responsabilidad.
Tareanan/competencia:
- Duna sosten na Minister di Asunto General den ehecucion di su tareanan stipula pa of den virtud di e Ley di Calamidad;
- conseha gobierno en general y e Minister di Asunto General en especial, cu of sin dialogo cu otro instancianan tocante control di crisis y combatimento di calamidad;
- prepara, desaroya y implementa e maneho relaciona cu control di crisis y combatimento di desaster y pa percura pa e plan di crisis, plan di calamidad y pa e plannan di control y combatimento;
- prepara e parti operacional di e plannan di comunicacion y di logistica y prepara pa tuma of laga tuma medidanan dirigi riba prevencion di crisis y desaster door di e instancianan competente;
- prepara y realisa cursonan, practicanan y percura pa evalua practicanan y ehercicionan (training);
- prepara y mantene facilidadnan di infrastructura pa e directiva encarga cu control di crisis y combatimento di desaster, manera material, ekipo, alohamento protehi y aparatonan di comunicacion;
- percura pa informacion y notificacion den caso di crisis of desaster y percura pa evaluacion despues cu un desaster y crisis a tuma luga;
- evalua e plannan di control y combatimento existente y nobo tocante di crisis y desaster a base di e leynan, decisionnan, reglanan y/of ordenansanan relevante y haci e cambionan necesario.


text:
Diaranson anochi cu a pasa, tabatin bon musica, bebemento y bon ambiente cu alabes distanciamento social bou di protocol di DVG na Divina Bar & Terras, cerca di Caya Grandi.
Tur hende tabata sinta na mesa ta papia y gosa c’e musica, cu bromernan deportivo di luho staciona ta dorna e patio como parti di e tema di anochi: ‘BikeLife’. Oz, e host di anochi y doño di e bar, a organisa e evento di ‘Urban Lockdown’ unda cu tabatin artistanan local – entre otro Man$el, Willo Man, Cody Rast y Rapi – cu a haci un show p’e publico presente.
E artistanan aki ta scirbi tur nan propio canticanan, sea ta trap, drill, dancehall, reggaeton of dembow, nan ta demostra un abilidad pa domina varios genero. Man$el a cuminsa e show cu su single ‘Back Shotz’ cu el a freestyle y flip di un cantica di e difunto Pop Smoke, y algun cantica despues a dedica ‘Peiky Dama’ na su chick Axianthé cu a sinta den stoel dilanti, mientras Man$el tabata canta p’e. Despues el a trece su mama dilanti tambe pa dedic’e su cantica emocional ‘Love Pami Mama’, mientras e publico tabata anima e artista y su mama tabata canta e letranan huntu cu n’e.
Willo Man, Rapi y Cody Rast tur a rap nan letranan riba diferente beat di trap, drill y pa ultimo dembow, cu a set bon ambiente entre tur presente cu canticanan manera ‘Nada No ta Menko’ y ‘Bai Dilanti’. ‘GaserOp’, ‘FREEBARS 3’, ‘Welcome To My Hell’, ‘Nunca Switch’, ta par’i ehempel di nan canticanan mas conoci cu ‘FREEBARS 3’ na 70 mil views riba YouTube.
Ful e grupo di artista tin bon kimica y coordinacion entre nan tur, cu un artista lidiando e cantica, mientras e otronan ta compliment’e cu adlibs, nunca fuera di tempo.
Por haya Man$el, Cody Rast, Willo Man y Rapi riba Facebook (den ordo di ser menciona) @Man$el Experiencia, @Cody Rast Official, @Willo Man Lts y @Rapii TaKeda Rapii.


text:
Pa: Gregorio Wolff
Den e dianan aki nos ta bibando na Aruba un periodo hopi bruha den e campaña electoral, pa e eleccion di dia 26 juni.
Di con bruha, pasobra PROME nos tin 12 partido cualnan ta pidiendo pueblo pa vota pa nan. Un tendencia mundial p.e Hulanda cu banda di 80 partido y na Corsow + 15
Ta bisto cu hopi persona ariba lista di partidonan no tin e conocimento di politica y pesey nan ta ilusionista, nan tin un ilusion cu nan por drecha algo, anto sin tin un plan of programa con pa hacie, nan ta kere cu algun lema y frase ta bastante.
Topiconan hopi gusta den e campaña electoral aki.
Politiconan ta traha cu sentimento di pueblo na e momento aki, manera poniendo hopi accenta ariba corrupcion pa motibo di 2 exministro di un partido, sera y/of wardando su caso di apelacion pa motibo di corrupcion, tambe ecologia cual ta un tema cu pueblo gusta scucha hunto cu Industria nobo di energia limpi. Otro carateristica cu a Sali na cla ta e politica di Window Dressing esta nan ta decora solamente cu palabra. Den politica e ta wordo yama e formalidad bashi, e contesta no tin contenido of un contesta cu bo por splica manera bo kier.
Otro topiconan cu nos ta tende y lesa durante e campaña aki ta entre otro:
Integridad den gobierno, lubidando integridad den sector priva y den otro organisacionnan.
Nan kier papia di baha impuesto a pesar di nos debenan grandisimo.
Flexibilisacion di labor, esta ta tuma trahador den servicio y ta kite ora e patron ta haya ta bon, esaki ta un exigencia di dunadornan di trabao, vocifera pa cierto politiconan.
Hopi kier un sistema di procesa desperdicio limpi y duradero, pero hopi no ta of no kier paga su cuota na Serlimar.
E campaña politico na Aruba awe mas bien por ser considera un guera ariba lemanan, kendenan ta formula mas mihor of mas bunita, kende tin e mihor oradornan ariba cierto tereno, hunto cu esakinan fanfaria-y teatronan.
Falta di ideologia y programa politico.
Di DOS por bisa cu den lineanan grandi mayoria di e partidonan no tin un programa, pero ariba hopi issue=lema nan tin un posicion.
Mundo politico sigur a aleha di e ideologia politico pesey ta algun partido ta bisa cu nan tin ideologia. E falta di ideologia ta un asunto cu ta cuadra cu e epoca cu nos ta biba aden. Nan ta moderno y tin ta bisa cu nan tin un vision y un mision pa e proximo periodo di gobernacion. Defacto nos por bisa cu mayoria di partido ta pensa igual, solamente e personanan ta otro, tin ta bisa den nan palabranan cu nan ta sabi, otro cu hopi diploma, otro cu estudio halto. Tin partido sin ideologia y sin programa ta funciona cu un bon marketing ariba red social y nan ta mik ariba e Hubentud cu no tin un huicio politico ainda.
Tambe e programa di e cierto partidonan no por ser considera un programa politico ya cu e ta yen di elogio di loke nan a haci den pasado, mientras eleccion ta pa goberna e pais aki den futuro. Esey ta pone partidonan no ta cumpli cu e ingredientenan di un partido politico correcto awendia den siglo 21.
Di tres di con bruha, e trahadornan kendenan ta forma mas di 90% di e votadornan a ser lubida grandemente, futuro politiconan no a waak den ki posicion nan ta awe, tampoco e desaroyo socio-economico na Aruba, cual ta hincando e trahador den un skina.
Programa di PPT na 2005.
MI ta haci mencion di e partido PPT (Plataforma Politico di Trahador), na 2005, PPT tabata e unico partido cu un programa. Mi ta e presidente di e partido aki y nos programa grandi consisitiendo di banda di 40 A-4, cual a wordo impremi na miles, tabata consisti di primeramente e hustificacion=motibo pakico un partido di Trahador.
Despues, como un analisis di e situacion na 2005, nos programa a mustra ariba e presupuesto di Aruba pa 2005, e indicadornan socio-economico di Aruba for di 1986 pa 2004, tambe un analisis di e crisis politico na Aruba, hunto cu e situacion di trahadornan.
Pakico e puntonan aki ta importantisimo, pasobra bo tin cu Sali for di e realidad na e momento nan ey, na 2005.
Despues nos a mustra e diferente asuntonan cu politica mester atende pa mehora nan.
Asuntonan hopi amplio y importante.
Mi ta menciona algun punto imortantantisimo di e programa di accion di PPT:
Amplia nos democracia y e defensa di e estado di derecho democratico.
Dialogo ta indespensabel pa busca solucion pa problema-y conflictonan.
Con pa mehora e Cultura laboral na Aruba.
Ratificacion di Conbenionan di ILO pa mehora e Campo Social.
Derecho di bida na nivel acceptable.
Defensa di nos autonomia y creacion di Nation Building.
Finanzas Publico con pa mehore
Nos vision pa e Desaroyo Economico y mehora e indicadornan economico pa e trahador.
Arte y cultura un derecho
Salubridad Publico y Campo Educacional.
Lastimamente nos pueblo no ta gusta lesa, tambe un campaña politica sin placa a haci cu nos tremendo programa no a ricibi su atencion y pueblo a sigui e campañanan caro di otro partidonan, esta loke placa tabata comanda pa sigui. PPT sin placa a luci perdi.
Kico mester a discuti entre e 12 partidonan
Nos a sigui e diferente encuentronan entre politiconan, no a duna mucho atencion na asuntonan, cualnan na mi opinion, politiconan y pueblo mester pone atencion awe.
Mi ta menciona e acuerdonan cu gobierno tin awe manera:
Landspakketten Aruba, cual ta un paquete di medida a corto plaso y cambionan structural a largo plaso;
COHO (Caribisch Orgaan voor Hervorming en Ontwikkeling);
Presupuesto 2021;
Asuntonan di Covid-19;
Tur ta asuntonan cu no a ricibi atencion of poco atencion durante tur e discusionnan entre politiconan, pero bo ta bay topa nan ora di goberna. Porta e fayo mester ser busca serca e organisadornan/moderadornan.
Un asunto cu sigur no a ricibi atencion durante e campaña aki ta e situacion di e trahador Arubiano. Hopi a papia di pobreza cu sigur ta existi, ya prome cu e pandemia.
No a menciona e Desaroyo Socio-Economico unda e trahadornan ta para awe.
Na final di e articulo mi ta publica e indicadornan Socio-Economico, con e desoroyo economico tabata di 1986 pa 2019, unda e trahador a sirbi solamente pa produci un GDP hopi halto, pero e mes a ricibi un parti chikitu di loke e a produci.
Ningun politico a papia pa defende e Leynan laboral na fabor di e trahador, si a papia pa kita trahador for di trabao na beneficio di e dunadornan di trabao, pues e trahador no tin balor.
Tampoco di e Conbenionan di ILO, cualnan ta asina esencial pa defende e trahador y tambe e Leynan social cualnan ta necesario, considerando tur e problemanan social.
Privatisacion o mas servicio publico
Den e discusionnan y for di posicion di diferente politico nos por a tende/lesa cu nan ta pro e Neo-liberalismo, esta haci gobierno mas chikitu dor di pasa empresanan y servicionan publico pa sector priva, privatisacion.
Nos a waak/tende esaki di e partidonan Red, Raiz, A-21, PPA, Curpa, mientras AVP ta conoci pa ta un partido cu ta privatisa.
E realidad na Aruba awe, ta mustra cu e privatisacion mester di un discusion profundo:
Paisnan rico tin hopi Servicionan publico pa ofrece na su pueblo y Paisnan pober cu menos of casi nada di servicio publico pa su pueblo.
Awe nos por wak e berdad crudo na mundo, e paisnan cu menos of casi nada di Servicionan publico, manera ta e caso na Africa,na Asia y na America manera Haiti, tur ta paisnan pober.
E Neo-liberalismo ta comanda e ideologia di mercado cual a y ta contradeci e surgimiento di Servicio Publico, ya cu e ideologia di mercado ta wak Servicio Publico como un mercancia, cual ta ser compaña cu refuerzonan ideologico cu hopi di nos politiconan na Aruba, inconcientemente ta acepta y después vocifera.
Un papa di Roma a yama e neo-liberalismo e “capitalismo salvahe”, pasobra e no ta tene cuenta cu hende, pero solamente cu e ganashi pa riconan.
Di otro banda nos ta haya e paisnan rico manera ta e caso di e paisnan den Europa, sigur na e parti occidente, manera Alemania, Francia, Inglatera, Hulanda Belgica y mas país, tambe na e paisnan Nordico, Suecia, Finlandia, Dinamarca y Noruega, acerca Merca y Canada tur ta paisnan cu Servicionan Publico grandísimo, tur ta paisnan rico cu bienestar pa pueblo.
E modelo mas fuerte di Estadonan moderno di bienestar pa nan pueblo, cu Servicionan publico grandísimo ta esun Nordico. Tin varios caracteristico: un politica social cu ta abarca un campo amplio cu ta inclui seguridad social, servicionan social y di salud, educacion, vivienda, empleo, etc., cu enfasis den pleno empleo, hunto cu e politica activo riba e mercado di trabao, y e derecho universal di tur e ciudadanonan di ricibi, independiente di su situacion laboral, servicionan y prestacionnan di e seguridad social, complementa pa beneficionan relaciona cu e ingresonan di trabao.
Servicionan publico ta ser financia principalmente atraves di placa di belasting.
Aruba mester tuma e paisnan aki como ehempel.
Pues grandura di bo Servicionan y bo Empresanan publico ta caracteriza bo país, como país rico of país pober. Ignorancia of locura ta e motibo serca cierto persona pa vocifera e idea di privatisacion na gran escala. Pa e trahador conciente “Privatisacion ta un palabra malo”.
Cu gobernacion na Aruba mester bay funciona mas eficiente y eficas, ta berdad.
Algun notanan critico, otronan chistoso ariba e actitud di “nos futuro politiconan”.
Un lider di un partido ta declara cu su gobierno lo percura pa universidad na Aruba lo conta cu 60 facultad.
Un observacion personal ta mustra cu mayoria di politiconan ta waak su posicion como politico, como un ofishi cu ta dune bon entrada y beneficionan, no pa sirbi su pueblo.
Ursell Arends Raiz. “Mester habri dialogo pa sector publico y sector priva tene combersacion serio tocante con por absorba cierto servicio nan cu por pasa over pa e sector priva, cu sigur lo por maneha esaki eficiente. Sigur cu mihor entrada y condicion di trabao cu awe nan tin den sector publico”.
Wel como lider sindical mi sa, cu sector priva ta paga su trahadornan hopi malo mes.
Un partido ta carga e nomber RAIZ, pero cada biaha ta mustra e simbolo di Reis(nan). Pa hopi hende e palabra spaño RAIZ lo ta zona mas bunita cu REIS, un palabra na papiamento.
Dos partido PPA y MAS a bisa cu nan no ta bay traha den un gobierno cu AVP, ni cu MEP.
Bo ta vota pa bo partido bay goberna. MEP of AVP sigur ta bira e dos partidonan mas grandi, uno sigur ta den gobierno. Pues un voto pa PPA of MAS ta un voto benta afor.
HTC y RED, nan lidernan ta contra corrupcion, pero nan tin exponentenan ariba lista, cu ta apoya NEPOTISMO=CORRUPCION den un organisacion, cu mi ta miembro.
Sigur e lidernan di partido tin trabao duro pa re-educa e dos personahenan aki.
AVP cu gunst, un compensacion pafor di e salarishuis pa tur maestro, asina Avp drenta gobierno. E pregunta, con a para cu e ambtenaar, e werkster, e trahador di fundacion?
“Deal Smoeltje Dicht”
E lider di MAS ta hunga kabuki teatro, unda su show di spiritu y corrupcion ta caracterisa algo sin contenido. Ora bo waak e persona, MLT, como ministro di MEP y di Dip, como 15 aña pasa, di ripiente un tereno grandi den e Groengebied di Kamay ta desaparece. Mas despues e ta aparece como tereno eigendom di 4 Mericano rico. Kico a pasa aki anto? “QUID PRO QUO”? Un favor pa otro favor of mi ta duna bo algo y mi ta haya algo bek.
Tambe tin e caso di e deal di e banco Interbank cu 15 aña largo mi ta haci pregunta, pesey awor mi ta yama e “Deal Smoeltje Dicht”. Awe nos ta tende cu e lider di A-21 a declara cu na su 29 aña a bira miyonario. Nos a tende tambe e informacion, no confirma, cu e doñonan di Interbank a saca banda di 68 miyon florin for di banco Interbank, consecuentemente e banco aki mester a bati bancarota. Pero cu ayudo di Banco Central cual instituto no a haci su trabao dor di uza e Landsverordening Toezicht Kredietwezen y cu apoyo di politiconan di AVP na 1999, Gobierno di Aruba a cumpra Interbank pa un floro. Prijs rediculo(1 awg) pa un banco. Gobierno despues ta pasa e banco pa FCCA.
Anto na 2004, ata MLT como ministro di Mep y di FCCA ta e autor intelectual, unda FCCA ta bende Interbank cu un banco local y FCCA ta fia 55 miyon floro pa paga e banco. Cuanto?
Aki tambe sigur tabatin e “QUID PRO QUO”.
Loke cada biaha, mi ta spera cu porfin ta bay kibra e “Deal Smoeltje Dicht”.
E dolor mas grandi ta cu esnan pober cu no tin propio cas, pero ta hur cas na FCCA, tambe esnan cu no por ricibi un hypotheek cu interes abao na institutonan financiero, mester a tuma hypotheek di FCCA cu interesnan mas halto pa paga bek e 150 miyon floro, pasobra como 16 aña pasa e interesnan pa fia placa tabata basta halto. PICA!!
Algo riparabel ta cu hopi biaha nos a weita un feint, un schijnbeweging den palabra, ora bo ta fingi algo, pero no ta hacie. Ami ta bisa, laga esaki, e “schijnbeweging” pa futbolistanan.
No tin posicion na fabor di e clase trahador.
Finalmente mester bisa cu posicionnan na fabor di trahadornan Arubiano tabata ausente den e campagna electoral aki. E trahador a luci bandona y perdi. Pa e motibo aki mi ta pidi atencion di politiconan pa duna atencion na e indicadornan economico di Aruba for 1986 te cu 2019. E ta hopi importante ya cu e ta indica con e maneho politico a bay durante cada aña y tambe durante un periodo. Na un otro ocacion lo splica mas profundo e indicadornan
Dor di e pandemia, pa 2020 y 2021 no tin informacionnan cu por ser compara.
Claramente ta bisto con e posicion di e trahador a keda bay atrás den Status Aparte.


text:
Den seno di MEP mes ex lider ta yama Prome Minister pa entregista
Parlamentario Benny Sevinger mescos cu hopi otro, a wordo sorprendi pa un discurso di Gobernado na apertura di otro aña parlamentario nobo, pa falta di un cosnan importante y concreto riba cantidad di asunto importante.
“Por a scucha gobierno cu e mensahe cu ta pidi pa union pero e punto interesante ta cu no tin unidad mes entre gobierno y parlamento sigur despues cu Parlamento na tres ocasion a bisa gobierno cu nan no ta acepta e Rijkswet y esaki a wordo pusha pa e fraccion mas grandi cu ta sostene e mesun gobierno aki, cu ta fraccion di MEP.
Fraccion di RED y tampoco esun di POR a mustra na varios ocasion cu nan no ta sostene e Rijkswet aki di Hulanda.
Pues aki claramente ta bolbe keda confirma cu no tin unidad entre gobierno cu Parlamento pa nan ta riba mesun liña y awor con e mesun gobierno aki por kere cu comunidad por ta uni na momento cu e gobierno mes ta demostra cu tin discordia entre su propio hendenan.
Anto riba dje ta bon cla cu no tin unidad den partido MEP, ya cu con por splica pueblo c’un ex Prome Minister y ex lider di partido MEP, tur dia ta pone algo riba rednan social y den noticia, mustrando cu e lider actual, Evelyn Wever Croes, ta un entregista.
Cu e ta bay entrega autonomia di nos pais cu tanto otronan a lucha p’e, cu Betico ta draai den su graf, cu Hulanda ta un abusado y e ora ta puntra ta cual ta e mensahe cu e gobierno aki kier duna den su propio partido?
Aki tin cu nota cu ta e ex lider di partido MEP, tata di un colega den conseho di minister, ta bisando cu Prome Minister ta haciendo cosnan di traicion contra e pueblo aki ya cu e ta entregando Aruba su autonomia.
Di ki unidad e ora gobierno y su Prome Minister ta papiando di dje? Pero ora cu e señora aki papia e kier trece dilanti cu e unidad mester ta cu oposicion pero oposicion a mustra su disponibilidad na tur momento.
Na momento cu e pandemia a start, nos a coopera pa reunionnan, pa pasa presupuesto sin haci pregunta, fraccion di AVP a coopera na tur momento cu nos a wordo pidi pa coopera.
Pero no por ta asina cu den cuadro cu Prome Minister kier mustra Hulanda cu tin un unidad, bo kier yama fraccion di AVP pa sinta na mesa, duna nos un par di cifra, sin un contenido, sin un dialogo pa asina nos por trece solucionnan real dilanti.
Den parlamento fraccion di AVP a trece puntonan pa bisa Prome Minister tur loke nos ta premira cu e tin cu bay negocia cu Hulanda riba dje, cambio pa loke ta trata Rijkswet, nos no ta kere den Rijkswet, ya cu Statuut ta duna nos otro formanan di cooperacion, por ehempel protocol, pro ehempel acuerdonan cu bo ta regla den Statuut y si esakinan no resulta, bo por bin cu KB, por bin cu maatregelen cu gobierno di Reino por tuma riba bo.
Pero Hulanda no kier tende di esaki y e ora tin cu punta pakico Hulanda no kier tende di e puntonan aki?
Esaki ta bon cla, esta cu tin un desconfiansa ya cu e problema cu Aruba tin na e momentonan aki, ta un desconfiansa entre Hulanda cu Aruba,” Parlamentario Benny Sevinger a declara.


text:
KOMUNIKADO DI KUERPO POLISIAL KÒRSOU Aksidente di tráfiko ku morto (potret)
KOMUNIKADO DI KUERPO POLISIAL KÒRSOU
176 / 2017
31 mei 2017
Aksidente di tráfiko ku morto
KUERPO POLISIAL KÒRSOU SIRBI I PROTEHÁ
Djárason 31 di mei 2017 alrededor di 02.55 or, durante di patruya, polis a duna shofùr di un vehíkulo ku tabata kore riba Corrieweg direkshon Snipweg, òrdu pa para pa un kontrol. E dama shofùr a para e vehíkulo i na momentu ku e agentenan tabata aserkando na e outo e dama a ranka bai. Polis a bai tras di e outo ku na e momentu ei a subi Snipweg i lora drenta den Matanciastraat ku velosidat hopi haltu. Na krusada Matanciastraat / Kaya Akoerio shofùr di e vehíkulo a krusa e kaya, basha parti di kura di un kas riba Kaya Akoerio abou pa despues subi riba stupi di e kas i para. Despues di e impakto e dama shofùr a baha for di e outo i bai skonde den e kas. E otro okupante di e outo a keda heridá den e outo. Ambulans a transportá e hòmber okupante den situashon di preokupashon pa poliklínika di SEHOS pa tratamentu médiko. Polis a detené e dama J.C. nasé na Venezuela di 23 aña di edat. A transport’é pa poliklínika di SEHOS pa tratamentu médiko i a present’é dilanti un fiskal ouksiliar kual a ordená su enkarselamentu.
Alrededor di 10.01 or di mainta, Sentral di Polis a risibí informashon ku e hòmber okupante di e outo a fayesé debí na e múltiple leshonnan ku e la risibí. Nos ta publiká identidat di e víktima na momentu ku identifikashon ofisial tuma lugá.
Riba òrdu di fiskal di Ministerio Públiko a konfiská e kurpa sin bida di e hòmber pa mas investigashon.
Departamento di Tráfiko ta kontinuá ku e investigashon.


text:
03-20 – Evento di KvK pa comerciante tabata bon bishita: KvK a tene evento Business Plaza – Step Forward! pa e comerciantenan
Oranjestad – Diasabra 18 di januari ultimo Camara di Comercio y Industria (KvK) a organisa su di 8 edicion di e evento Business Plaza – Step Forward! Un evento hopi exitoso caminda un biaha mas KvK ta trece informacion cu ta al caso pa publico y comunidad comercial. Durante Business Plaza – Step Forward! a ofrece diferente presentacion y tambe a brinda e oportunidad pa haya informacion y conseho gratis encuanto establece y expande bo negoshi. Cu un sala yen por mira cu e interes di e comunidad comercial ta significante y esaki ta motiva KvK pa sigui cu e bon trabou.
Business Plaza – Step Forward! Ta un evento gratis organisa door di KvK pa asina por brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional.
E programa a cuminsa cu un discurso di Vice-Presidente di Directiva di KvK, sr. Omar Tromp cu a yama e publico un cordial bonbini na Business Plaza – Step Forward!
Siguientemente a sigui un panel di oradornan cu a contribui na e programa. SVb a duna un presentacion di MiSVb 2.0. Universidad di Aruba a trece informacion encuanto Programanan Educacional pa Empresarionan. Sra. Lindy Croes a conta encuanto con su negoshi a crece y a trece algun tips. Exprodesk a informa riba e posibilidadnan pa cu exporta productonan di Aruba.
Despues di un pauze cortico a sigui cu presentacion di DTI encuanto permisonan pa negoshi y condicionan laboral. Departamento di Aduana a conta mas riba proceduranan di import y export. Y pa clausura e presentacionnan Departamento di Impuesto a duna un presentacion di nan sistema nobo cu ta facilita e proceso, baha e fluho na balie y elimina administracion di papel.
Durante e pauze hopi a haci uzo di e oportunidad pa busca informacion cerca instancianan invita presente cu nan booth. Departamento di Asunto Economico, Exprodesk, Universidad di Aruba y Qredits tabata esnan hunto cu e conseheronan di KvK cu tabata disponibel pa duna informacion na e publico presente.
E siguiente evento Business Plaza lo tuma luga na juni 2020 caminda KvK lo organisa Business Plaza-Get Started! dirigi na e persona cu kier cuminsa un negoshi. Sigui KvK via Facebook of www.arubachamber.com pa pronto haya mas informacion tocante e evento aki! Pa mas informacion tocante edicionnan di Business Plaza y otro eventonan di KvK, por tuma contacto cu Business Information & Support na 582-1566 ext. 27/35/42/30 of manda un e-mail pa: businessinfo@arubachamber.com.
Aruba, 20 di januari 2020
Camara di Comercio y Industria (KvK)
Scroll To Top